text:
Ku wa gatandatu w’icya XIII gisanzwe/A, 04/07/2020
Amasomo: Amosi 9,11-15; Zab 116, 1,2; Matayo 9, 14-17
“GUSIBA, BIMARIRA IKI UBIKORA”
Yezu naganze iteka.
Mu buzima bwacu, hari ikintu usanga kituranga. Ni ukwibaza impamvu umuntu umwe cyangwa benshi, iyo adakora cyangwa tubusanyije mu mikorere, hakunze guhita havuka impaka n’ibibazo by’uruduca. Kabone n’ubwo igikorwa ntawe kibangamiye. Kenshi uzasanga abantu dushimishwa no kubona tureba mu cyerekezo kimwe. Ni byiza iyo byose bigamije umukiro n’amahoro bya buri wese, atari ukurengera inyungu zihishe inyuma y’imyitwarire n’imikorere ikocamye. Burya nta gihinduka kidafite impamvu, nta n’igikorwa kidafite aho kiganisha abagikora. Igikuru ni ugusuzumana ubwitonzi, ibikorwa n’abandi duhereye ku byo tumenyereye. Kuko hari ubwo uwo aba yadutanze kubona ukuri n’igikwiye, yabura uruvugiro agahitamo gutangira kukigaragaza ahereye mu ngiro.
Ivanjili ya none ni rumwe mu rugero rw’ibyo twatangiriyeho. Abigishwa ba Yohani n’abafarizayi bari bafite umuco mwiza wo gusiba kurya. Ni uko bitegereje aba Yezu, basanga ibyo bakora bihabanye n’ibyabo. Bihutira gusanga Yezu ngo bamusiganuze iyo myifatire, babonaga ihabanye no gusabana n’Imana bikurikije umuco wabo.
Ubusanzwe umuyahudi w’intangarugero yasibaga kabiri mu cyumweru: ku wa mbere no ku wa kane. Bigomwaga ibyo kurya umunsi wose kugera bwije ntacyo bagerageje, uretse amazi. Ibyo babikoraga bagamije gusabana n’Imana, ngo bagende mu nzira zayo, maze na yo ibarebane impuhwe maze yohereze vuba “Umucunguzi”.
Iyo rero babonaga ukuntu intumwa ziberaho, zidashishikajwe no kwigomwa, ngo Imana yuzuze isezerano ryayo yagiranye n’umuryango wayo, ngo bigomwe kurya, batakambe basenga ngo byuzuzwe, byarabacumuzaga. Ntibumvaga ukuntu bibereyeho mu buzima bworoshye aho kwitsinda no kwibabaza, mbese mu mvugo y’ubu, biberagaho mu buryo bwo kwiryohereza. Ibyo rero, byarabasitaje kuko bumvaga guharanira ubutungane ku Mana bigomba kuzamo, kwigomwa, kwitsinda, kwibabaza, n’imihango cyangwa imyifatire igaragarira amaso y’abantu. Bakibagirwa ko burya icyo Nyagasani ashaka ari ukugira umutima uharanira icyiza ukanga ikibi kandi ugaharanira icyatuma urukundo n’umubano mu bavandimwe bisugira, bigasagamba.
Yezu mu gutega amatwi ikibazo cyabo, yabashubije neza mu mvugo bashobora kumva ati: “Birakwiye se ko abakwe bagira ishavu bakiri kumwe n’umukwe? Ariko hazaza igihe umukwe azabavanwamo, ni bwo bazasiba”.
Hano Yezu ntabwo apfobya umuco mwiza wo gusiba kurya cyangwa ngo awukureho. Ahubwo arashaka kumvisha, abaje bamugana ngo bamusobanuze igitera abigishwa be kugenza uko bagenza, ko ari nta kindi uretse kubibutsa ko buri kintu kigira igihe cyacyo. Ubwo bo basibaga kurya basaba Imana ngo iboherereze Umukiza vuba, abigishwa ba Yezu bo ntibakeneye gusiba kuko bari kumwe na We (Uwoherejwe n’Imana / Umwana w’Imana nzima). Kuri bo umukiro wabasesekayemo, ntibikiri iby’ahazaza, si inzozi ahubwo byarujujwe, umukiro wabatashyeho. Umwana w’Imana ari rwagati muri bo, nta mpamvu rero yo gusiba kurya. Ariko igihe kizaza babikore.
Ntabwo ari igihe cy’akababaro no kwibabaza, ahubwo ni igihe cyo kwishimira iyo neza y’Imana. Ni igihe cyo kwishima, kuko Imana yujuje isezerano ryayo n’umuryango wayo. Niba rero natwe twaratuje Yezu mu buzima bwacu, uko byagenda kose, intego ni imwe. Uwa Kristu haba mu bihe byiza cyangwa mu biruhije, ahorana ibyishimo muri we kuko aba yizeye Nyirubuzima. Bityo ntatinye guterura ngo avuge nka Pawulo intumwa ati: “Niba Imana turi kumwe, ni nde waduhangara? (…). Ni iki cyadutandukanya n’urukundo rwa Kristu? Ibyago se, agahinda se, ibitotezo se, inzara se, ubukene se, imitego se cyangwa inkota?” (Rm 8,31.33). Uri kumwe na Yezu kandi akamwizera, ibintu n’imyumvire birahinduka, ndetse bigatangaza benshi mu bamumenye by’igicagate n’abatamuzi. Kuko kuri we, ubuzima bugira ikindi gisobanuro.
Kandi uwahisemo gukurikira Yezu, usanga hari ibyahindutse muri we. Yewe n’iyo mukubitanye amaso, cyangwa ukitegereza uruhanga rwe, ukumva imvugo ye, maze wabihuza n’imyitwarire ye ugasanga byakoze umuti aka ya mvugo y’ababyiruka twe abakuze turivugira tuti:ugasanga ubwiza bwahuye no kwisiga. Dore uko umwana uzi ubwenge iyo bamusiga na we atarebera, ahubwo usanga yinogereza.
Bavandimwe, nyamara n’ubwo tuvuga ngo Uwakristu ibye bihorana umucyo, ntawakwibagirwa ko mu buzima habamo ibihe by’amagorwa n’ibigeragezo. N’ubwo ibintu bigira gutya bikaduhira, tukishima tukanezerwa, hari ubwo ibyo Yezu yatubwiye bishyika, ni uko mu mibereho yacu ntidukomeze kumubona hafi, tukamubona nk’uwatuvanywemo nk’uko yabivuze. Icyo ni gihe rero umuntu yisanga mu bigeragezo, mu bibazo, mu ngorane, ndetse warangara gato ukaba wakeka ko Imana wasengaga ikakumva yaba yaragukuyeho ibiganza byayo. Aha hacumuza benshi; tukizera Imana iyo imigisha yageze mu buzima bwacu, hazamo amagomerane, ibitotezo n’imiruho, ugasanga kwa kwemera kwacu kubaye nka cya gihu cya mu gitondo usanga cyapfutse ahantu hose, ariko akazuba ntikavuye ukakiburira irengero.
Aha dushobora kwibwira ko Imana, yicecekeye, idashaka kutwumva, aho bamwe twumva yaraturambiwe. Oya, shenge, Imana ni urukundo, ni ineza, ni amahoro. Ntitukarambirwe, kumenya gutegereza isaha yayo ni ryo banga ryo kuyikomeraho no kudacogozwa n’ibyaha, ibyago n’imiruho duhura na byo buri munsi.
Gusiba kurya no gusenga ni bitubere uburyo bwo kurushaho gusabana n’Imana duhereye ku bo tubana, duhura n’abo tukora hamwe. Cyane ko iyo ibyo dukora bitagamije gutera akanyamuneza, guhumuriza, no gusubiza icyanga ubuzima n’amizero by’abo turi kumwe, burya tuba duta igihe. Umuntu ashobora kwiheba, kubabazwa n’ibyo yakoze cyangwa ibyo yakorewe, ariko ni ngombwa guhorana amizero muri Yezu Umukiza n’umucunguzi. Ni we uduha imbaraga n’ubuzima, bityo ntiducogozwe n’ibitubuza amajyo.
Bavandimwe, umuco mwiza wo gusiba kurya, tuwugarukeho kandi tuwubyaze umusaruro ukwiye. Aho gusiba twizigamira, ahubwo dusibe dutekereza gusura no gusabana na Yezu duhura mu bavandimwe bacu bababaye. Hari abakeneye gusurwa no guhumurizwa. Hari abakeneye ifunguro rya roho n’iry’umubiri, abakeneye ubakomeza mu kwemera kubera ibihe barimo. Niturangwe n’ibyishimo byo kwigomwa, tuba hafi y’abavandimwe bacu muri Kristu Yezu. Ni ko gusiba gukwiye kandi kuboneye. Amina.
Padiri Anselimi Musafiri.


c: text/html

text:
Tuzirikane Ijambo ry’Imana Kiliziya yaduteguriye ku Munsi Mukuru w’ivuka rya Nyagasani Yezu: Noheli Mu misa yo ku manywa.
Noheli, 25 Ukuboza 2017
Nyuma y’igihe kigereranyije twinjiye mu gihe cy’Adiventi, dushishikarizwa kuba maso no gusenga ubutaretsa kugira ngo Umunsi wa Nyagasani utazatugwa gitumo, dore noneho wageze: nitwishime tunezerwe dukere guhimbaza Imana yigize umuntu igashinga ihema ryayo mu bantu rwagati, igamije ku bagarura mu buzima buzira kuzima bari barivukije bayihemukira; koko rero ikuzo ry’Imana ryigaragarije muri Jambo w’Imana, Kristu-Mana-Turikumwe.
Jambo w’Imana uwo, nk’uko Mt Yohani yabitwibukije yahozeho iteka ryose ni we Jambo waremeshejwe ibiriho byose, ni Jambo wigize umuntu kugira ngo amenyeshe bundi bushya Imana Rugira byose mu bantu, ni Bugingo soko y’ubugingo. Ni Rumuri rugamije kumurikira imiryango yose y’abakigendera mu mwijima n’icuraburindi ry’icyaha n’urupfu. Umunsi yigira umuntu, intego ye yari gutangaza ko urukundo rw’Imana rusumba byose. Ni Jambo w’ukuri wazanywe no kwigisha no gutoza ukuri! Nguwo uwo duhimbaza umunsi wa none, nguwo ugomba gukura njyewe ngaca bugufi, nguwo uje kunsubiza icyanga cy’ubuzima! Mwakiriye nte? Muhaye mwanya ki?
Bantu b’Imana, abenshi muri twe guhimbaza Noheli bitangirira kandi bikarangirira mu kurya neza no kwambara neza, Noheli yitiranyijwe n’iminsi mikuru (abagarukiramana bahabwa amasakramentu yose, Batisimu z’abana bato, gukwa no gushyingira, gutanga inka no gukura ubwatsi, ibitaramo by’inezezamubiri, …), ku buryo rimwe na rimwe wibaza niba koko abantu babona umwanya wo gutekereza no kuzirikana ku gihango muntu afitanye n’Imana yemeye kwigira umuntu muri Yezu Kristu!
Muntu, uzirikana ko Imana yafashe ubumuntu bwawe kugira ngo ibusubizemo isura yayo yatakaye cyangwa itakara buri gihe igihe wijanditse mu byaha n’ingeso nganishakucyaha? Muntu, ko uharanira kwambara neza inyuma kuri Noheli, ese uba waributse kwambika roho yawe n’umutima byawe? Muntu, ko uharanira kurya neza kugira ngo ushishe ku mubiri, ese wibuka kugaburira na roho yawe nayo ngo ishishe mu Mana? Yohani intumwa yaduhishuriye agahinda ka Jambo w’Imana. “Yaje mu bye, ariko abe ntibamwakira”. Muntu w’Imana, mu izina rya Yezu Kristu ngusabye kutarangarira mu ishimishamubiri ngo wibagirwe umucunguzi wawe!
Umucunguzi wawe yavukiye mu bukene, kuri Noheli sangira n’abakene ifunguro rya roho n’umubiri! Umucunguzi wawe yakiriwe n’abakene n’intamenyekana (inyamaswa n’abashumba), akira umucunguzi wawe umubone mu batishoboye (abarwayi, abasaza n’abakecuru, imfubyi, abapfakazi n’incike, abo bana batunzwe na kole mu mihanda i ruhande rwawe) kandi musangire ibyishimo bya Noheli! Akira Rumuri, ube Rumuri maze itara wacaniwe muri batisimu rihore ryaka nka ya nyenyeri yo mu rukerera kandi ntirikazime!
Reka nsoze nkwifuriza kurushaho kugororokera Umucunguzi wawe kandi akuvukiremo buri munsi kugera aho uhumeka Umucunguzi wawe, ugahora utekereza Umucunguzi wawe, ukavuga Umucunguzi wawe, ukananirirwa mu mucunguzi wawe kandi ukaruhukira mu mucunguzi wawe.
Noheli Nziza kandi usoze neza uyu mwaka 2017 maze imigambi yawe yose myiza wifitemo umwaka wa 2018 ntuzasige itarashe ku ntego!
Ngusabiye umugisha kandi najye ndawuguhaye! Pax tecum sit!!
Padiri THÉOPHILE NKUNDIMANA

robotstxt: allowed

filter: keep


text:
Inyigisho yo ku wa Gatandatu, Icya 32 gisanzwe, Umwaka A
Ku ya 15 Ugushyingo 2014 – Mutagatifu Yozefu Mukasa Balikudembe
Amasomo: 3Jn5-8; Za 111; Lc18, 1-8
Isomo rya mbere riratwereka umukire GAYO, wanogeye Imana. Kugira ubutunzi bw’iyi si ntibihabanye no gukorera ingoma ya Kristu. Ahubwo byagombye kujyana. Ni akaga kuba watunga byinshi by’iyi si, ariko ukabura ubugingo bw’iteka. Bitera kwibaza kubona umuntu waminuje mu buhanga bw’iyi si, akiyita umukristu, agafata ijambo rifatika mu bandi, nyamara yagera mu by’Imana (Misa, isengesho…) akajunjama, akabura ijambo imbere ya Jambo. Ngo hari n’ababyara muri Batisimu bakitwaza ababo (umugore, umukrsitu se ugerageza), ngo aze kumuterera agasengesho cyangwa akaririmbo asabira uwo yabyaye muri Kiliziya! Ni akaga! Birababaje! GAYO atubere urugero rwiza mu guhugukira iby’ijuru.
GAYO yari umukire utuye muri imwe muri za Kiliziya zo muri Aziya. Yohani yandikiye iyo Kiliziya, ashima cyane imyitwarire myiza n’urugero rw’ubukristu nyabwo GAYO agaragaza muri yo. Yashimye GAYO kugira ngo bibere n’abandi benshi urugero rw’ububyutse bashishikarire Ivanjili ya Kristu. Si Yohani gusa ushima GAYO. Abakristu b’i Efezi basuye abo muri Aziya maze GAYO aritanga bifatika kugira ngo bakirwe neza. Bagiye bashima kandi basabira umugisha iyo Kiliziya. Byongeye, GAYO, yabatozaga kugendera mu kuri, kwamamaza ukuri ari we YEZU KRISTU no kwirinda ubucabiranya, amatiku, inzigo, inzika, ikinyoma… Koko, biturutse kuri bake, iyi Kiliziya irashimwa kandi yabaye koko umuhamya w’urukundo. Yohani arasaba GAYO, ariko anamusabirana, ubudacogora mu kugira neza no mu kwitangira Kiliziya. Yohani aramushishikariza gukataza mu bugwaneza, ndetse yakomeza kugirirwa Ubuntu mu butunzi, akazajya aha n’agafunguro abogeza-butumwa biyemeje kwamamaza Kristu mu bapagani. Yohani afite igishyika n’impuhwe za kibyeyi: arasaba za Kiliziya kuzuzanya, izikize zigafasha izikennye. Ni Kiliziya imwe ya Kristu. Ati: mujye mwibuka gufasha n’abo bose bahagurukiye gukorera Kristu mu bataramumenya . Ati: none se bagobokwa na nde? Abataremera Kristu se nibo bashyigikira Ivanjili ya Kristu (batazi) twe twamumenye twigize ba ntibindeba? (3Yh7).
Kubaka Kiliziya si byo bikenesha imiryango yacu! Impamvu y’ubukene dufite tuyishakire ahandi. Ibyo wubakishije Kiliya yawe bizana n’umugisha w’ineza, amahoro y’umutima n’imbaraga zo kugera ku bindi byisumbuyeho kandi binyuze mu nzira nziza. Gufasha Kiliziya bisaba ukwemera. Twongerere ukwemera Nyagasani. Bisaba umutima. Hari abakene bafite umutima wo kubaka Kiliziya, hari nyamara abakire bahora babogoza…ko havuyeho rimwe bahomba! Dusenge ubutarambirwa nk’uko Ivanjili ibidusaba, dusabe umutima ukunda Kiliziya umuryango w’Imana. Dusabire cyane abantu bafite akaboko gahora karambuye ngo bahabwe, nyamara akandi gahora gahinnye ngo kadafasha. Iyo réseau yabuze, guhamagara cyangwa kwitaba telefoni birahagarara! Natwe twabuze isengesho n’urukundo rwa Kiliziya, akacu kava kashobotse! Nta cyo twageza ku Mana, nayo ibura aho ihera itugezaho ibya yo. N’iyo ishakishije aho ibinyuza tubipfusha ubusa, tukabibyazamo umuvumo, umukiro nyawo ukaduhunga!
Mutagatifu Yozefu Mukasa BALIKUDEMBE adusabire
Yateguwe na Padiri Théophile NIYONSENGA


text:
Igitabo kinini cyo gusunika buto kivuga igitabo cyateguwe hamwe nibintu byibanze byo kwiga kugirango umwana akiri muto, nk'imbuto, inyamaswa, ibikoresho n'ibindi.Kandi hamwe nigishushanyo namagambo kurupapuro, abana ntibashobora gusa guhuza ijambo ryimbuto cyangwa inyamaswa, ariko kandi barashobora kumva amajwi bakora mukanda kuri sensor sensor foil buto, byoroshye kandi byoroshye kubigisha. ubumenyi.Byongeye kandi, barashobora kwiga bigenga kugirango bagabanye ukuri kwabo kubabyeyi babo.Mbega impano nziza kubana bato bafite imyaka 2-6.
1. Imbaraga zitabishaka: Batiri ya Litiyumu isubirwamo cyangwa Bateri ya AAA isimburwa.
2. Ingano iyo ari yo yose yo gusunika buto yemewe hamwe nigitabo cyawe bwite mu rurimi urwo arirwo rwose.
3. Pls ohereza dosiye yawe yijwi muburyo bwa MP3 / WAV hamwe nigitabo cyawe muburyo bwa PDF / AI.
4. Umuziki muremure urashobora gukoreshwa niki gitabo cyamajwi, gitanga igihe kirekire cyo gusoma kubana.
5. Imikoreshereze: Amajwi yose yavuzwe haruguru ntashobora gukoreshwa gusa kubana basohora ibitabo cyangwa igitabo cyamajwi yo gukoraho urutoki, ariko kandi ikarita yo kuvuga, ibyapa byo kuvuga nibindi.
1. Shenzhen HXS Electronics Co., Ltd .ni uruganda rwumwuga ruhuza umusaruro ukomeye wa R&D no kugurisha.
2. Ibicuruzwa byingenzi birimo ibikinisho byuburezi hamwe nibitabo byamajwi byuburezi byambere byabana bato, abana, amajwi hamwe na / idafite amajwi ya LED yerekana amakarita yo kubasuhuza hamwe nudukinisho twa plush, gufata amajwi., Nibindi.
3. HXS yashyizeho itsinda ryuzuye rifite uburambe bwimyaka 15+ injeniyeri R & D, ishami ryubuhanga nubuhanga bukomeye bwo gutanga umusaruro.
4. Ibicuruzwa byacu byoherejwe mu Burayi, muri Leta zunze ubumwe za Amerika, muri Aziya no ku masoko akomeye yo hanze.
5. Serivisi ya OEM & ODM irahari kandi murakaza nezatoigishushanyo cyawe n'ibitekerezo byawe.
Umuntu wavugana: Catherine Pan
E-mail: sales04@hxs-soundbook.com
Numero ya terefone: +86 178 7635 8851


text:
Inyigisho yo ku wa Gatandatu, Icyumweru cya 34 gisanzwe, A, Mbangikane
Ku ya 29 Ugushyingo 2014
Amasomo: Ibyahishuwe22, 1-7; Zaburi 94; Ivanjili: Luka21, 34-36
Bavandimwe, kuri uyu wa gatandatu, ari wo munsi wa nyuma w’icyumweru, turazirikana isomo risoza Igitabo cy’Ibyahishuwe ari nako duhimbaza umunsi wa nyuma w’umwaka wa Liturijiya. Ibihe koko birahita, bamwe bikabahitana cyangwa bagahitana nabyo…! Abahagurukiye gukurikira banakurikiza Yezu Kristu bo ntibahuga kandi ntibahitanwa n’ibihe. Mwese mwese abashakashaka Imana murakagwira. Nimuhate inzira ibirenge, mwahisemo neza, mube intwari ku rugamba. Muhore muri maso dore umwanzi Sekibi afite amabara n’amayeri menshi! Ni mukomere mwambare intwaro z’urumuri Sekibi atavaho atubuza twese adventi (guhora twiteguye), maze amaza ya Yezu akazatugwa gitumo.
Dukomeze urugendo maze twemere gutungwa n’amazi y’Ubugingo bw’iteka: Ukaristiya ntagatifu n’Ijambo ry’Imana. Uko amazi yuhira ibimera bigatohagira, ni nako Ijambo ry’Imana n’Ukaristiya bidutunga tugashisha twumva kuri roho. Sigaho ntukarware bwaki kandi Imana yaradukamiye muri Jambo wayo waje gutura muri twe akabana natwe, akaba nka twe nta na kimwe atwitandukanyijeho usibye icyaha. Abamenye ko abakiza bwaki ya roho iganisha ku rupfu rw’iteka, abo bitwa abana b’Imana. Bene abo, ku munsi w’urubanza ntibazabona umwana w’Imana nk’umucamanza w’umugome uje kubarimbura, bazamubona nk’Umwami w’Amahoro, n’Impuhwe uje kubajyana mu bukwe bw’ab’ijuru. Ntusigare. Hahirwa abatumiwe mu bukwe bwa Ntama bakazirikana iyo tariki ntibasibe cyangwa ngo bakererwe.
Hehe n’umuvumo ku batumiwe bakitabira (Hish22, 3). Abazaba maso bakakira Kristu Rumuri rw’amahanga, bazaba abatoni ibukuru mu Ijuru. Bazarangamira uruhanga rw’Imana, izina ry’Imana ribe ribanditse ku gahanga. Ntawe uzongera kubasomamo icyaha, intambara, ubukene,…buri wese azabasomamo ko ari ab’Imana. Kuri bo nta mwijima cyangwa ijoro. Bazatura mu mucyo w’iteka, bashashagirane ubuziraherezo (Ibyahish22, 5). Ibi ni Yezu ubihamya. Si amagambo y’amaryarugo, ubusizi cyangwa se amarangamutima. Ni amagambo akwiriye kwizerwa. Hahirwa abayakurikiza kuko ari amagambo y’ubuhanuzi (Ibyahish 22, 7).
Turasabwa iki? Twe abagitaguza muri iyi si, twitwararike tuzatahe ijuru. Twitware nk’umugeni wasabwe ufite uwe, akaba ategereje isaha gusa yo kurushingana n’uwo yemereye umubano. Uwasabwe w’umutima, aritwararika. Ataha kare, ntabundabunda mu bicuku. Nta rukururo n’agakungu agirana n’abasore cyangwa abagabo. Kandi natwe twarasabwe. Imana yaraturambagije cya gihe tubatijwe. Twayemereye umubano w’akaramata, tuyemerera ko tutazayica inyuma, ko rwose twanze icyaha, ko tuzakurikira Yezu Kristu kandi ko tuzamwamamaza. Ngaho rero twirinde gutendeka no guharika Imana: twirinde gutwarwa n’ubusambo, isindwe, ubucabiranya…Isi ngeso nizo Sekibi yikorera akasidusomyaho iyo yaje kudusaba! Tumubenge yo kabura abageni. Kubenga Sekibi tukabenguka Imana tukayemerera umubano, nibyo byonyine bizaduhingutsa mu maso y’Umwana w’Imana dufite ishema.
Umunsi uzarobanura abawe, Nyagasani uzatubabarire. Bikira Mariya, uduhakirwe abaguhungiraho.
Padiri Théophile NIYONSENGA


text:
Paji z’ubufasha
- Ijambo ry’ibanze
- Kubaza ibibazo
- Ubuzima bwawe bwite
- Abakozi bashinzwe gutanga amakuru
- Ibijyanye n’iyi software
- Kwemeza
- API y’abakora imbuga
- Gushaka byimbitse
Twandikire
Niba ikibazo cyawe kitarasubijwe hano, cyangwa se hari ikintu wifuza kutubwira kijyanye n’uru rubuga, twandikire.
Ijambo ry’ibanze
- Sobanukirwa imaze iki? #
- Kugufasha kumenya amakuru y’ibikorwa bya guverinoma y’u Rwanda.
- Ese uru rubuga rukora rute? #
- Uhitamo umuyobozi wifuza kubaza amakuru, hanyuma ukandika mu magambo make ibyo wifuza kumenya. Duhita twoherereza umuyobozi ikibazo cyawe. Igisubizo cyose batanze gihita gishyirwa ku mugaragaro ku rubuga, kugirango ubashe kukibona ndetse n’undi muntu wese ashobora kukibona akanagisoma.
- Ni iyihe mpamvu yatuma mfata umwanya wanjye wo gukora ibi? #
- Wishyura imisoro hanyuma leta igakoresha ayo mafaranga mu bikorwa bitandukanye. Ibintu byose bigira ingaruka ku buzima bwawe, uhereye ku buhinzi ukagera ku mutekano w’igihugu. Hari ibyo ikora neza hari n’ibyo ikora nabi. Uko urushaho kumenya uburyo leta ikora, ni nako urushaho kuba washobora gutanga ibitekerezo ku buryo bwo guhindura ibyo bidakorwa neza, ndetse no gushima ibyo bakora neza.
- Ni iyihe mpamvu yatuma umuyobozi afata umwanya we wo gusubiza? #
- Nk’uko bisabwa n’itegeko rikoreshwa mu Rwanda ry’ubwisanzure bwo kumenya amakuru, bagomba gusubiza. Igisubizo kigomba kuba kirimo amakuru wasabye cyangwa se bakakubwira impamvu isobanurwa n’amategeko ituma ayo makuru agomba kuba ibanga.
- Ni inde ukora Sobanukirwa? #
- Sobanukirwa yashyizweho kandi ikoreshwa na Migisha K. Claude ndetse na Stephen Abbott Pugh, ku bufatanye na Open Democracy and Sustainable Development Initiative.
- Ni gute nakurikirana ibikorwa bya Sobanukirwa?#
- Dufite urubuga rw’amakuru agezweho n'urwungano rwa Twitter..
Ibikurikira,, soma ibijyanye no gutanga ibibazo -->


text:
Isomo rya 1: Igitabo cy’Intangiriro 3,9-15.20
Uhoraho Imana ahamagara Muntu aramubaza ati «Uri hehe?» Undi arasubiza ati «Numvise ijwi ryawe mu busitani, ngira ubwoba kuko nambaye ubusa, ndihisha.» Uhoraho Imana ati «Ni nde waguhishuriye ko wambaye ubusa? Aho ntiwariye ku giti nari nakubujije kuryaho?» Muntu arasubiza ati «Umugore wanshyize iruhande, ni we wampaye kuri cya giti ndarya.» Uhoraho Imana abwira umugore, ati «Wakoze ibiki?» Umugore arasubiza ati «Inzoka yampenze ubwenge, ndarya.» Uhoraho Imana abwira inzoka ati «Kuko wakoze ibyo, ubaye ruvumwa mu nyamaswa zose z’agasozi; uzakurura inda hasi, maze urye umukungugu iminsi yose y’ukubaho kwawe. Nshyize inzigo hagati yawe n’umugore, hagati y’urubyaro rwawe n’urubyaro rwe; ruzakujanjagura umutwe, nawe urukomeretse ku gatsinsino.» Nuko Muntu yita izina umugore we, amwita Eva, kuko ari we wabaye nyina w’abazima bose.
Zaburi ya 97 (98), 1, 2-3b, 3c-4a.6b
Nimuririmbire Uhoraho indirimbo nshya,
kuko yakoze ibintu by’agatangaza;
indyo ye, ukuboko kwe k’ubutagatifu
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi
yabonye ugutsinda kw’Imana yacu.
Nimusingize Uhoraho ku isi hose,
nimusingize Umwami, Uhoraho.
Isomo rya 2: Ibaruwa Pawulo Intumwa yandikiye Abanyefezi 1,3-6.11-12
Nihasingizwe Imana, Se w’Umwami wacu Yezu Kristu, Yo yadusakajemo imigisha y’amoko yose, ituruka kuri Roho, mu ijuru, ku bwa Kristu. Nguko uko yadutoreye muri We nyine, mbere y’ihangwa ry’ibiriho byose, kugira ngo tuzayihore imbere mu rukundo, turi intungane n’abaziranenge. Igena ityo mbere y’igihe, ko tuzayibera abana yihitiyemo, tubikesheje Yezu Kristu. Uko ni ko yabyishakiye ku buntu bwayo, kugira ngo izahore isingirizwa ingabire yaduhereye ubuntu mu Mwana wayo w’Inkoramutima. Ni we kandi twatorewemo tugenwa mbere y’igihe ku buryo buhuye n’umugambi w’Ugenga byose, kugira ngo twebwe abashyize amizero muri Kristu, tubonereho gusingiza ikuzo ryayo.
Ivanjili ya Mutagatifu Luka 1,26-28
Hahise amezi atandatu, Malayika Gaburiyeli atumwa n’Imana, mu mugi wo mu Galileya witwa Nazareti, ku mukobwa w’isugi wari warasabwe n’umusore witwa Yozefu, wo mu muryango wa Dawudi; uwo mukobwa yitwaga Mariya. Malayika aza iwabo, aramubwira ati «Ndakuramutsa, mutoni w’Imana; Nyagasani ari kumwe nawe.» Yumvise ayo magambo, arikanga, yibaza icyo iyo ndamutso ivuga. Malayika aramubwira ati «Wigira ubwoba, Mariya, kuko wagize ubutoni ku Mana. Dore ugiye gusama inda, ukazabyara umuhungu, maze ukazamwita izina rya Yezu. Azaba umuntu ukomeye, kandi bazamwita Mwene Nyir’ijuru. Nyagasani Imana azamwegurira ingoma ya se Dawudi; azategeka umuryango wa Yakobo ubuziraherezo, ingoma ye ntizashira.» Nuko Mariya abwira Malayika, ati «Ibyo bizashoboka bite, kandi nta mugabo mfite?» Malayika aramusubiza ati «Roho Mutagatifu azakumanukiraho, maze ububasha bwa Nyir’ijuru bukubundikire mu gicucu cye, ndetse ugiye kuvuka azaba intungane, kandi azitwa Umwana w’Imana. Dore Elizabeti mwene wanyu, na we yasamiye mu zabukuru; uku kwezi ni ukwa gatandatu, kandi ubundi yitwaga ingumba, koko nta kinanira Imana.» Mariya aravuga ati «Ndi umuja wa Nyagasani; byose bimbeho nk’uko ubivuze.» Nuko Malayika amusiga aho aragenda.


text:
Abarimu 154 baturutse muri Zimbabwe baje gushyira itafari ku burezi bw’u Rwanda
Ku masezerano y’ubufatanye hagati y’u Rwanda na Zimbabwe mu guteza imbere ireme ry’uburezi, hoherejwe abarimu 154 baturutse zimbabwe, aho baje gutanga ubumenyi (Gushyira itafari) mu mashuri atandukanye hano mu rwanda.
Kuri uyu wa kane hatangiye amahugurwa y’iminsi ibiri yo kwakira aba barimu ndetse no kubasobanurira neza igihugu cy’u rwanda bajemo
Bivugwa ko aba barimu benshi muri bo basaga 130 bazajya kwigisha mu mashuri nderabarezi (TTC) abasigaye bakajya muri kaminuza y’u rwanda ishami ry’ubuvuzi ndetse no mu mashuri yisumbuye y’imyuga n’ubumenyingiro.
U rwanda kandi nirwo ruri munshingano zo kwita kuri aba barimu hario kubahemba ndetse no kubacumbikira mu gihe kingana n’amezi atatu mu buryo bwo kubamenyereza nyuma yayo bakazemererwa kujya gucumbika ahandi bashaka.
Aba barimu biteganijwe ko bazamara imyaka ibiri mu rwanda ariko ishobora no kuziyongera.
Nkuko bivugwa n’umuyobozi mukuru wa REB Dr nelson mbarushimana aba barimu bazaba umusemburo mu ireme ry’uburezi bwo mu rwanda cyane ko umubare mwinshi wabo uzajya mu mashuri y’inderabarezi (TTC), bityo bikazafasha aba banyeshuri kuzavamo abarimu beza bazigisha amashuri y’inshuke ndetse n’abanza mu gihe kizaza.


text:
Abaganga bavura indwara z’umutima zifata abana bavuga ko hari abana barenga 100 bafite ikibazo cy’uburwayi bw’umutima ku buryo nta bundi buvuzi bahabwa uretse kubagwa.
Gusa imiryango y’aba bana igaragaza ko nta bushobozi bafite butuma bohereza abo bana hanze y’igihugu kugira ngo bavurwe.
Ku ‘ishuri ry’incuke mu Murenge wa Jali mu Karere ka Gasabo, umwana muto w’umuhungu w’imyaka 4 n’amezi 5 arakurikira amasomo hamwe na bagenzi be ari na ko bigishwa udukino tunyuranye.
Kuri ubu, uyu mwana afite ubuzima bwiza. Umubyeyi we Mukankurunziza Ernestine avuga ko abikesha kuba yarabazwe uburwayi bw’umutima yavukanye.
Yagize ati “Ikimenyetso cya mbere yari afite ni uguta ibiro, ikindi ni ukurira cyane. Yarariraga nkarara muhetse bugacya. Ikindi cya gatatu nabonaga ni uko yahumekaga mu buryo budasanzwe, umuganga uvura umutima yaramwakiriye ambwira ko afite umwenge ku mutima.”
Uyu mwana w’umuhungu yavutse mu 2018 afite ibiro 2 na garama 900. Ku mezi 10 yari afite ibiro 3 na g 800 gusa. Se, Uwimana Yeremiya avuga ko yavuwe bigizwemo uruhare n’umuganga uvura abana indwara z’umutima mu bitaro bya Kaminuza bya Kigali CHUK ndetse n’abagira neza bo mu gihugu cy’u Bubiligi. Mu kwezi kwa 3 mu 2019 ni bwo yagiye kubagirwa mu gihugu cy’u Bubiligi. Yaje kugaruka nyuma y’amezi 2 afite ibiro 7 na g 600 biba ibyishimo bikomeye ku muryango.
Yagize ati “Uburwayi bwe bwafashwe nk’ikintu kihutirwa, pasiporo ye twagiye mu gitondo,saa sita barayiduha, umwana ameze neza, akina nk’abandi bana, ejo hazaza mbona azaba afite iterambere, akagirira n’ igihugu akamaro.”
Ku rundi ruhande, Uwilingiyimana Anitha utuye mu Murenge wa Gahanga mu Karere ka Kicukiro avuga ko hagiye gushira ibyumweru 2 ashyinguye umwana we w’umukobwa w’amezi 7 azize uburwayi bw’umutima.
Yagize ati “Umwana wanjye yahoraga arira, ntago namushyiraga hasi, nyuma yatangiye kujya abyimba agatuza kajya hejuru, kubera ko atabyibuhaga, nagize ngo atangiye kubyibuha, banyohereje CHUK, umwana ajya muri coma, basanze afite ikibazo cy’umutima n’ibihaha byarangiritse, ikibazo cye ntago cyagaragaye vuba ngo akurikiranwe birangira Imana imukunze kundusha.”
Ntirivamunda Epimaque utuye mu Murenge wa Kigali mu Karere ka Nyarugenge we avuga ko ahangayikishijwe n’umwana we ufite uburwayi bw’umutima, uburwayi bw’ibihaha ndetse na Trisomie 21. Uyu mwana wa 3 mu bana 4 bafite wari wavukanye ibiro 3 na garama 500, ku myaka 3 afite hagati y’ibiro 7 na 8.
Ati “Kimwe mu bibazo bikomeye afite harimo kubura umwuka, akigaragura cyane, abaganga batubwiye ko habaye ubuvugizi cyangwa se abaterankunga, umwana yajya kuvurirwa hanze, kubagwa ni cyo gisubizo, nta kindi cyamufasha uretse kubagwa.”
Umuganga uvura indwara z’umutima zifata abana Prof. Joseph Mucumbitsi avuga ko mu ndwara z’umutima zifata abana, iza ku isonga ari utwobo ku mutima, uburwayi bukomeye buba busaba ko umwana ubufite abagwa hakiri kare.
Yagize ati “Umutima ufite ibyumba 4, hari ubwo hagati y’ibyumba binini cyangwa se ibito habamo umwobo utafunze igihe umutima waremwaga mu nda ya mama ku buryo iyo avutse, hakomeza guca amaraso menshi. Ibyo bituma amaraso ajya mu bihaha aba menshi, iyo ari muto hari igihe uwo mwanya wifunga, icyo gihe dushobora kumuha imiti, tukamufasha, iyo umwenge ari muto, hari abo dutegereza kugeza ku myaka 4 ariko iyo ari munini umwana ananirwa gukura, hagacamo amaraso menshi, bikanga gufunga. Iyo ari hagati y’ibyumba binini by’umutima aba akeneye kubagwa bitarenze amezi 6, 9, iyo birenze cyangwa bigatinda kumenyekana, iyo ushatse kumubaga ashobora gupfa.”
Ati “Ikipe yo mu bubiligi izaza ejobundi, izavura abana batageze kuri 25 kandi lisiti duherutse gutanga iriho abana barenga 100, tugerageza kubafasha n’imiti ariko kugeza umwaka utaha icyo gihe bagarutse, hari benshi bazaba barapfuye cyangwa uburwayi bwarabarenze, ni ikibazo kidukomereye nk’abaganga bavura abana, ababyeyi ubura icyo ubabwira.”
@RBA


text:
Nyaruguru: Ubuke bw’ibikorwaremezo butuma batabona uko bagaragaza impano zabo.
Sep 26, 2022 - 11:04
Abana bafite impano mu mikino n’imyidagaduro baravuga ko batabona aho bazigaragaza bitewe n’ibikorwaremezo byakabibibafashijemo bikiri bike. Nimugihe abafite inshingano zo kubitaho bavuga ko babakorera ubuvugizi.
Nubwo mu karere ka Nyaruguru ari mu cyaro, bamwe mu bana baho bagaragaza ko hari impano bafite zirimo nk’izo gukina umupira w’amaguru, gucuranga ibyuma bya muzika, kubyina injyana gakondo n’iza kizungu, gushushanya n’ibindi….
Nubwo bazifite ariko, bavuga ko ntaho kuzigaragariza ku buryo byabafasha kuziteza imbere, bityo bikazidindiza.
Byiringiro Samuel ufite impano yo gushushanya, yabwiye Isango Star ko “imbogamizi umwana wo mu cyaro ahura nazo ni nyinshi. Nkanjye mfite impano yo gushushanya utabonye uko wiga ku Nyundo biragoye. Ufite impano uri wenyine, nta muntu uyizi urayipfana kuko nta muntu uyimenya.”
Yongeraho ko “ariko nka kiriya kigo cya maison de jeune ya Kimisagara cyagakwiye kuba muri buri Murenge kuko burya impano umuntu ayihamenyera.”
Undi ati: “abana b’I Nyaruguru bafite impano zo gukina umupira w’amaguru ntibabona ibibuga byidenduye ngo bisanzure ndetse ntibabona n’imipira yo gukina, nta batoza baba bafite. N’icy’umupira w’amaguru kugira ngo kizaboneke ni ingorane ndetse icya Volleyball nticyapfa kuboneka. Hakenewe ikigo cy’urubyiruko kirimo imipira yo gukina ya volley, gushushanya, kwiga kubyina n’ibicurangisho.”
Ku rundi ruhande rw’ abanyanyamadini bo basa nababonye iki kibazo maze biyemeza gushyiraho amarushanwa agamije kugaragaza impano mu rubyiruko.
Pasiteri Claude Nsigaye; uyobora itorero rya EAR Paruwasi Mpanda, ati: “ ni ukugaragaza impano zabo…icyo tugamije ni ukugira ngo tugaragaze impano z’abana kuko byagaragaye ko mu bana harimo impano zitandukanye zibafasha mu buryo bw’umubiri n’ubw’umwuka. Rero nicyo twari tugamije kugira ngo zigaragare kandi zikore.”
Nubwo izi mpande zombi zemeza ko impano zihari ariko ikibazo kikaba icy’ibikorwaremezo, umuntu ashobora kwibaza niba ubusabe bwabo buzagira icyo butanga, bikaboneka.
Uwihanganye Esilon Wesley ni umukozi wa Compassion Intenationale ikunda no gufasha abana, ashinzwe kandi ubufatanye n’amatorero aterwa inkunga nayo mu turere twa Nyamagabe, Nyaruguru na Gisagara.
Mu kiganiro yagiranye n’umunyamakuru wa Isango Star nawe ntajya kure y’ibi, yagize ati: “ muby’ukuri mu cyaro hariyo abana benshi bafite impano zitandukanye ndetse kubera ko zitamenyekana, ntizitabweho usanga zipfa ubusa. Twe nka Compassion, ntabwo twubaka ahubwo dutera inkunga ibikorwa bihari. Icyo dukora cyane kandi ni ubuvugizi, tumaze kubona impano z’abana dukomeza kwegera inzego za leta ndetse n’itorero ku buryo ibyo bikorwaremezo byagenda biboneka noneho abana bakabona aho bidagadurira no kwerekana impano zabo.”
Impano zagaragaye i Nyaruguru ndetse ba abazigaragaje bakazihererwa ibihembo zirimo izo gusiganwa ku maguru, Gushushanya, kuririmba gucuranga ibyuma bya muzika, gusimbuka, kubwiriza ijambo ry’Imana, gukina umupira w’amaguru, n’izindi….
Aba mbere mu mupira w’amaguru bahawe ibikombe na 45 000Frw, mugihe abandi bahawe ibifasha gukuza impano zabo birimo na Radio, byose hamwe bifite agaciro ka miliyoni zisaga eshanu z’amafaranga y’u Rwanda.
@ Rukundo Emmanuel/Isango Star-Nyaruguru.


text:
Inyigisho yo ku wa gatatu w’Icya 4 cyaAdventi, ku wa 23 Ukuboza 2015
Amasomo: Malakiya 3, 1-4.23-24; Ivanjili: Lk 1, 57-66
Ngaha ngiye kukoherereza intumwa yanjye kugira ngo intunganyirize inzira.
« Ngaha ngiye kohereza intumwa yanjye kugira ngo intunganyirize inzira » ni ubuhanuzi dusanga mu gitabo cy’Umuhanuzi Malakiya 3,1. Ubwo buhanuzi bwuzurijwe kuri Yohani Batisita. No mu buto bwe, rubanda bamubonyemo umwana udasanzwe. « Uyu mwana azamera ate, ko ububasha bwa nyagasani buri kumwe na we ? »
Ivuka rya Yohani Batisita ubwaryo ni integuza y’ivuka rya Jambo w’Imana. N’ubwo Yohani Batisita yabaye integuza ndetse na rubanda bakamutangarira, agaciro k’ubutumwa bwe agakesha uwamutumye. Niyo mpamvu asubiza abaherezabitambo n’Abalevi bari batumwe n’Abayahudi kugira ngo bamenye uwo ari we ati « Ndi ijwi ry’uvugira mu butayu… » (Yh 1, 23). Aha hagaragaza ko hari uwo avugira kuko yiyita ijwi. Ijwi ryonyine ritagira ijambo ryaba ari urusaku. Niyo mpamvu « Jambo » ari inyuma y’ubutumwa bw’ « Ijwi » kugira ngo abuhe agaciro. Bityo Yohani Batisita twanamwita IJWI RYA JAMBO kuko ari Jambo uha ijwi rye kugira ijambo ry’ububasha bukora ku mutima bugatuma abamwumvise bamubaza bati « dukore iki ? » ndetse na Herode ubwe ngo yatinyaga Yohani nyamara ngo agakunda kumwumva ! (Mk 6, 20)
Ese twe twiteguye kwakira dute Jambo w’Imana Yohani yasabye ko abantu bamutegurira inzira ? Twaba twaremeye gusiza utununga n’udusozi tw’ibyaha ku buryo umucunguzi yabona aho atura mu mitima yacu ? Ese twemeye kuzuza ahari harahindutse imanga mu mitima yacu kubera ko habuze urukundo, amahoro, ukwemera, ukwizera ?
Ntitugashidikanye kuko Yohani yabaye integuza y’ivuka rya Yezu Kristu kandi asaba n’abamwumvaga kwisubiraho. Twemera kwisubiraho twakire Jambo azavukire mu mitima yacu kuko ahagaze ku muryango akomanga (Hish 3,20).
Imibereho ya yohani Batisita ubwayo itwigishe guca bugufi duharanira ko Jambo agaragara. Malayika ubwe yatanze izina umwana wa Elizabeti na Zakariya yagombaga kwitwa. Ni izina ritari rizwi mu muryango wabo, ariko ni izina rijyanye n’ubutumwa Imana yashakaga ko Yohani akora agaragaza imbabazi z’Imana ku bemeye kwisubiraho. Natwe ku munsi wa Batisimu yacu twahawe izina rishyashya. Ese twemera gukorwaho ubutumwa budusaba guhinduka natwe tunibuka ko nk’ababatijwe twasezeranye kwanga icyaha, gukurikira Yezu Kristu no kumwamamaza ? Ngaho rero ntitukanangire imitima yacu ahubwo tujye duhora twakira neza abo Nyagasani adutumaho badusaba gutunganya imitima yacu twanga icyaha kandi nk’abakiriye Kristu Rumuri natwe tujye duhora tumurikira abakiri mu mwijima ngo nabo bemere, ururimi rwabo rugobodoke bavuge imvugo nzima yunga, imvugo y’amahoro, imvugo y’urukundo, imvugo ihumuriza, imvugo y’ubutabera maze ababumva basingize Imana ko ububasha bwayo bukomeza guhindura benshi bigeze n’aho « ikirura kibana n’umwana w’intama » ntihabe hakiri abakigira nabi ku musozi wa Nyagasani ( (Iz 11, 6-8).
Padiri Bernard KANAYOGE


text:
Rubavu:Inkongi y’umuriro yahitanye umugore apfira mu nzu yabagamo wenyine
Mu karere ka Rubavu mu murenge wa Rugerero akagari ka Rwaza mu mudugudu wa Mushoko haravugwa urupfu rw’umugore witwa Mushimiyimana Grace wari mu kigero cy’imyaka 40 wahiriye mu nzu mu buryo budasobanutse, ahita apfa.
Nkuko amakuru yamenyekanye avuga ko ahagana saa 6.00 za mu gitondo cyo kuri uyu 29 Mutarama 2021 aho abaturage batabaje ubuyobozi nyuma yo kubona umwotsi uri gututumba mu gisenge cy’inzu yabagamo wenyine.
Umuyobozi w’Umurenge wa Rugerero, Bwana Nkurunziza Faustin, yatangaje ko ubwo bageragezaga gutabara uyu mugore,binjiye mu nzu bagasanga yamaze gupfa ariko nta kibazo cy’umuriro iyi nzu yabagamo kigaragara ngo wenda nicyo cyabaye intandaro.
Yagize ati “Saa 6:00 nibwo abaturage bahuruje polisi n’ubuyobozi batubwira ko babona umwotsi uri gucucumuka mu nzu, turatabara tuhageze dusanga inzu irafunze inzugi soze zirakinze, niwe wabagamo wenyine. Polisi yategetse ko twica izo nzugi kugira ngo turebe ko twamuvanamo tukamutabara kuko twabonaga ari imyotsi iturukamo. Nta nkongi yagaragaye izamuka.”
Yakomeje agira ati “Twagezemo dusanga yahiriye mu cyumba kuri matera yararagaho n’ibikoresho biri mu cyumba yararagamo ariko nta handi hahiye, inzu ntabwo yigeze ifatwa [n’inkongi y’umuriro]. Hari harimo n’amashanyarazi ariko ntabwo yigeze afatwa. Ikigaragara wenda turakeka ko ashobora kuba wenda yacanye nka buji cyangwa se wenda nk’ikindi kintu kikaba aricyo cyakongeje uburiri bwe.”
Gitifu Nkurunziza yakomeje avuga ko kugeza ubu nta makuru ahagije ubuyobozi bufite ariko iperereza rikomeje gukorwa kugira ngo hamenyekane icyaba cyateye iyi mpanuka.
src:umuryango


text: Nuko Elizabeti ageze igihe cyo kubyara, abyara umwana w’umuhungu. Abaturanyi na bene wabo, bumvise ko Nyagasani yamugiriye ubuntu, bafatanya na we kwishima. Ku munsi wa munani, baza kugenya umwana, bashaka kumwita Zakariya nka se. Ariko nyina aravuga ati «Oya, aritwa Yohani.» Baramubwira bati «Nta muntu wo mu muryango wanyu wigeze kwitwa iryo zina!» Nuko babaza se mu marenga uko yifuza kwita umwana. Zakariya yaka akabaho, maze yandikaho aya magambo: «Izina rye ni Yohani.» Bose baratangara. Ako kanya umunwa we urabumbuka, n’ururimi rwe ruragobodoka, maze atangira kuvuga, asingiza Imana. Nuko ubwoba butaha abaturanyi babo bose, n’abo mu misozi yo mu Yudeya, bakwiza hose ibyabaye. Ababyumvaga bose bakomezaga kubizirikana mu mitima, bibaza bati «Uyu mwana azamera ate, ko ububasha bwa Nyagasani buri kumwe na we?» Umwana uko yakuraga, ni na ko yungukaga ubwenge. Nuko yibera ahantu h’ubutayu kugeza igihe yigaragaje imbere ya Israheli.


text:
Ikigo Ikibondo cyanditse ibitabo bisomerwa abana bakiri mu nda ya nyina kuva bagisamwa kugeza ku myaka itandatu.Munyurangabo Jean de Dieu, umuyobozi w’ikigo Ikibondo, avuga ko bagize igitekerezo cyo kwandika ibitabo bisomerwa abana nyuma yo kumenya amakuru y’uko umwana uri mu nda ya nyina yumva.
Igitekerezo cyaturutse kuri gahunda ya Leta yo gucengezamo abana gukunda gusoma na bo batangira kwandika ibitabo byagenewe abana bakiri bato. Mu mwaka wa 2009 nibwo batangiye iyi gahunda yo kwandika ibitabo.
Ati “Twatangiye mu mwaka wa 2009 turavuga tuti ntawakwandika ibitabo bisomerwa abana bato bakiri mu nda ya mama wabo, twaje no guhabwa amahugurwa na REB y’uburyo bwo gufasha abana bakiri bato dusanga umwana yumva mu byumweru 18 kuva akimara gusamwa”.
Ibyo bitabo byitwa ‘Ikaze mwana wacu’ hakaba icyagenewe umwana w’umukobwa ndetse n’umwana w’umuhungu. Haba harimo inkuru isomerwa umwana uri mu nda ya nyina, igira iti “Uraho mwana wacu, uyu munsi twasubiye kwa muganga muri gahunda y’isuzuma ry’igihembwe muri gahunda yo gusuzuma abagore batwite ngo barebe uko abana bameze mu nda, icyadushimishije ni uko baduhaye agafoto kawe tukaba tukuvugisha tukureba. Kukubona aho witurije aho mu nda ni nko kubona ururabo rwa Roza mu gihe cyarwo cyo kubumbura. Reka tuvugire rimwe, turagukunda”.
Munyurangabo avuga ko babonye abaterankunga babaha amahugurwa mu bwanditsi bw’ibi bitabo basanga buri cyiciro cy’umwana kigomba kugira igitabo kimukwiriye.
Ati “Ubushakashatsi bwagaragaje ko umwana uri mu nda yumva. Ku byumweru 18 akimara gusamwa, umwana aba atangiye kumva urusaku ruri mu nda ya nyina. Ni ukuvuga ko ibiri muri nyina imbere aba abyumva, birimo kumenya uko umutima utera, uko amara akora n’ibindi bice by’imbere mu nda.
Munyurangabo asobanura ko mu mahugurwa bahawe icyo gihe ku byerekeye imikurire y’umwana n’imibereho ye, ubushakashatsi bwagaragaje ko mu byumweru 24 umwana aba atangiye kumva ibibera hanze, ni ukuvuga ko amakuru yo hanze aba atangiye kumugeraho kandi ari mu nda.
Ubushakashatsi bwagaragaje ko kuri ayo mezi umwana aba yatangiye no gutekereza, kandi ibyo yumva bishobora kumugiraho ingaruka nziza cyangwa mbi bitewe n’ibyo ari byo.
Munyurangabo avuga ko mu mikurire y’ubwonko ibintu bibi umwana yumva ari mu nda ya nyina biba bishobora kumwangiza cyangwa, ibintu byiza na byo yumva bikamufasha mu mikurire ye.
Ati “Aha avuga ko mu muryango urimo intonganya umwana uri mu nda bimugiraho ingaruka mbi, ndetse n’ibyishimo byo mu muryango bigera ku mwana uri mu nda bikamufasha mu mibereho ye igihe yavutse.
Munyurangabo avuga ko ubushakashatsi bwakozwe bwagaragaje ko umwana ku myaka 3 ubwonko bwe buba bwakira ibintu byose kandi ibyo ushoboye gushyira mu bwonko bw’umwana ukoresheje uburyo bwiza byose bigumamo bikajya bigenda bimufasha amaze gukura.
Nk’uko Munyurangabo akomeza abisobanura , ikigo cyabo cyandika ibitabo bitandukanye bigenewe abana batoya harimo n’ibyo banditse by’umwana ukiri mu nda, igitabo cy’umwana umaze kumenya gukinisha ibintu, ndetse n’ibindi bigenewe abana bato kuva ku myaka 3 kuzamura.
Ati “Umwihariko wacu nka Kibondo twandika ibitabo kuva ku mwaka 0 ni ukuvuga kuva ku ntangiriro y’iremwa ry’umwana kugera ku myaka itandatu”.
Muri ibyo bitabo harimo iby’umwana ukiri munda, iby’umwana utangiye kumenya gukinisha igitabo, hari n’ibindi bigenewe abana bato nkab’imyaka 2, 3 no mu bindi byiciro bitandukanye.
Ibi bitabo bifite umwihariko kuko bikoze mu buryo umwana atacyangiza kuko amashuri y’inshuke yagaragaje ubushobozi bw’umwana ko ashobora kwiga akanafata neza ibyo umutoje.
Source: Kigali today.com


text:
Ku wa kane w’icyumweru cya 14 gisanzwe, C, 2013
Ku ya 11 Nyakanga 2013
Inyigisho yateguwe na Padiri Cyprien BIZIMANA
AMASOMO: 1º. Intg 44, 18-21.23b-29;45,1-5; 2º. Mt 10,7-15
Abari mu Ngoma y’ijuru barangwa n’ububasha YEZU abaha bagatsinda za roho mbi. Barangwa kandi n’impuhwe n’ukubabarira. Ubuzima bwa Yozefu mu Misiri n’abavandimwe bamusanzeyo, bugaragaza iyo ngingo y’ingenzi y’umutima w’impuhwe.
Kuri uyu munsi, YEZU KRISTU aduhaye kumva ko Ingoma ye irangwa n’amahoro. Aho intumwa zigera hose zibatangariza Ingoma y’ijuru zinabifuriza amahoro yayo. Ingoma y’ijuru ari yo ya YEZU KRISTU, ni ingoma y’amahoro. Uwa KRISTU wese arangwa n’amahoro. Ayo mahoro ari mu mutima we, ni yo atuma amatwara ye abera abavandimwe impumuro nziza. Ubwigenge bw’umutima, ubwisanzure n’ubusabane bushingiye ku busabaniramana, ngibyo ibiranga umuntu ushaka kwinjira mu Ngoma y’ijuru. Gutangaza ko YEZU KRISTU ari Umwana w’Imana wapfuye akazuka, ni ko kubuganiza amahoro mu mitima y’abakirana ukwiyoroshya iyo Nkuru Nziza. Abafite umutima unangiye bivutsa ibyiza by’Ingoma y’ijuru. Ababwirwa Inkuru Nziza ya YEZU KRISTU na Kiliziya ye, abakayamagana, abo ngabo ni ba bandi badakwiye Amahoro. Bazahora mu nduru. Nta cyo bazageraho. Nta cyo bazatugezaho kandi bazapfa nabi. Dukomeza kwamamaza Ingoma y’Imana kugira ngo nibemera bazarusimbuke bakire Umukiro.
Kuvuga ibyiza by’Ingoma y’ijuru muri iki gihe turimo, ni ukubwira isi yose ko yemeye kwakira Inkuru Nziza ya YEZU KRISTU, yatsinda intambara zigaragara n’izitagarara zikomeje kuyiyogoza. Birakomeye kwamamaza Inkuru Nziza y’Amahoro mu gihe ikinyoma, ubuhendanyi, ubugome n’ubugomeramana buri mu mitima ya bamwe mu bakagombye kuyobora abatuye isi. Babuze uburere mu babyeyi babo none mu koyoba bagiye kugusha isi mu manga. Amahoro y’Imana azasakara ku isi, ababyeyi nibemera kwakira Inkuru Nziza ya YEZU KRISTU bakayonsa abana babo bakivuka. Hari abana badafite amahoro, hari urubyiruko rwiyononnye maze rurabihirwa rugwa ruhabo, hari ingo zikomeje gusenyuka, hari ibihugu bikomeje gucumbekamo inabi, urwango n’ubugome, hari ibikomeje gusenyuka rwose.
YEZU WE, TUBABARIRE. Tubabarire ibyaha byacu tukugarukire tugire amahoro. Komeza ukwemera kwa Kiliziya n’abashumba bayo. Komeza abihayimana babe umusemburo w’ubuzima butunganye mu bababona bose cyane cyane abana n’urubyiruko. Tabara imiryango iri mu cyunamo kuko yibuzemo amahoro. Hindura imitima yacu twese ihore ikereye kumva neza Inkuru Nziza ya YEZU KRISTU itwinjiza mu Ngoma y’ijuru ari yo y’AMAHORO nyakuri.
YEZU KRISTU ASINGIZWE. Umubyeyi Bikira Mariya aduhakirwe. Abatagatifu badusabire.
ABATAGATIFU KILIZIYA IHIMBAZA KU WA 11 NYAKANGA
Benedigito, Olga, Sigisiberti, Piyo wa 1, Marisiyana na Abundiyo
Mutagatifu Benedigito
Mutagatifu Benedigito yabayeho hagati y’imyaka 480 na 543. Yavukiye i Nurusiya mu karere ka Umbriya mu Butaliyani. Ni musaza wa Mutagatifu Sikolastika. Akigimbuka, yagiye i Roma kwiga ibyerekeranye n’amategeko. Muri ibyo bihe, Ingoma y’icyatwa y’Abaromani yari igeze aharindimuka. Muri yo yari imaze kugenda ibora. Imico myiza yagendaga itakara ari ko himikwa ingeso mbi nyinshi z’urukozasoni n’ukudohoka mu kwemera. Abantu baturutse mu majyaruguru n’i Burasirazuba bayiciye mu rihumye maze barayigarurira irasenyuka rwose. Kilizya yakomeje kugerageza ubutumwa ariko ntibyari byoroshye kuko uburorongotane bw’abantu bwari ku gipimo gihanitse.
Benedigito yitegereje ubwo buzahare bw’uburayi maze afata inzira y’ubutayu. Yinjiye mu buvumo bw’ahitwa Subiyako maze yiberayo wenyine asenga kugira ngo atsinde uburangare. Haciyeho igihe gito abona ko gutsinda Sekibi bitagombera kwigobeka ahantu ha wenyine kuko nta ho itagera. Yagarukiye ubuzima bwo kubana n’abandi muri kominote. Yimukiye ahitwa Montecasino.
Mutagatifu Benedigito yasanze ubuzima bubereye atari ukuba wenyine cyangwa kubana n’abandi nta murongo ugarara w’ubuzima. Yanditse agatabo yakubiyemo umurongo w’ubuzima uwihayimana akwiye kugenderaho. Ako gatabo kazwi ku nyito “Itegeko rya MutagatifuBenedigito” (la Règle se Saint Benoît). Yararebye asanga abihayimana bakwiye kubana ariko bakubahiriza umurongo bagenderaho bagamije kwitagatifuza. Abihayimana ntibashobora kubaho bitaruye ubuzima bw’abaturage. Ni yo mpamvu bagomba gusenga ariko kandi bakanihatira umurimo wo gufasha abantu gutera imbere mu by’ubwenge n’ubuzima busanzwe. Ni yo mpamvu amashuri ya mbere y’Uburayi tuyakesha Abamonaki. Ni bo rwose bubatse umuco w’uburayi Abaromani bari baratambitse maze n’abiswe Abanyamusozi barawucupiza. Za monasiteri Mutagatifu Benedigito yashinze, ni zo zagaruye umuco mwiza mu Burayi maze iterambere rijyana n’umuco muzima wubaka umuntu ukamugeza ku mahoro.
Umurongo w’ubuzima bwa Mutagatifu Benedigito ni wo wamurikiye abapapa 16 Kiliziya yagize bamwitiriwe. Uheruka ni Papa BENEDIGITO XVI. Twemera kandi dukunda umuganda yatanze mu kubaka ubukristu no gufasha abanyaburayi mu gutekereza ku gicumbi cy’umuco wabo bamwe bahagurukiye guhindanya. Twifatanye by’umwihariko na Papa Benedigito XVI ubu wibereye ahantu hiherereye adusabira. Tumusabire gukomera.


text:
Ibintu: super coarse chenille yarn
Fibre: 100% poiyester
Nubwoko bwimyenda itoneshwa nintoki zakozwe na DIY.Irasa nuburemere mubyerekezo, ariko mubyukuri biroroshye, byoroshye, kandi byoroshye iyo wambaye, udatoboye uruhu kandi nkukwiyumvamo ubushyuhe mugihe cyizuba kare;Irakoreshwa cyane mububoshyi bwingofero, ibitambara, ibiringiti nibindi, nimpano ikunzwe kumuryango ninshuti;Abakunzi b'inyamanswa barashaka kuboha amatungo mato mato, ibiringiti, nibindi, hamwe niyi njangwe, bazana umugozi ufite amahirwe atagira imipaka yo kurema;


text:
Mu gihe hirya no hino mu karere ka Musanze intara y’amajyaruguru havugwa ikibazo cya gaze zikunze guteza impanuka ku bazikoresha zirimo inkongi,bituma bamwe mu bahatuye batinya gukoresha gaze.
Ubusanzwe mu karere ka Musanze , uburyo bwo guteka hakoreshejwe gaze ni bumwe mu buryo bukoreshwa n’abahatuye cyane cyane mu mugi mu rwego rwo kugabanya ikoreshwa ry’inkwi n’amakara,hagamijwe kubungabunga ikirere. Nyamara hari bamwe mu baturage batuye mu murenge wa Muhoza bavuga ko batinya gukoresha gaze kubera impanuka ziteza.
Mukamana Olive ,ni umwe mu batuye mu karere ka Musanze avuga ko atinya gukoresha gaze kuko ziteza impanuka ibintu bigira ingaruka ku bazikoresha.
Mukamana yagize ati ”No mu bitaro ndababona batwitswe na gaze,nsigaye ntinya kuyikoresha iya mbere yarashize none nta yindi naguze kubera gutinya ko yantwika ikanasenya inzu.”
Emmanuel Senzoga nawe ati’’Nagiye mu kazi,numva telefoni irampamagaye ngo inzu yawe irahiye habaye iturika rya gaze,ubu nahombye byinshi kuko habagamo abapangayi kuva icyo gihe natinye gaze,n’uje gukodesha mu zindi nzu iyo ayifite simwakira.” Mukagashema nawe ati’’Aho nakoraga habaye sirikwi (circuit ni ukuvuga ihura ry’insinga bigatera umuriro) kuko numvaga mu nzu hanuka gaze nyoberwa ibyo aribyo,nshanye n’ikibiriti biraturika cyane ndashya ku kuguru no mu maso,ubu ndayitinya no kuyireba bindya ahantu.”
Ku kibazo cya gaze ziteza impanuka,ubuyobozi bw’akarere ka Musanze buvuga ko hari gukorwa ubukangurambaga bugamije gukumira impanuka zitezwa na gaze. NUWUMUREMYI Jeanine umuyobozi w’aka karere abisobanura yagize ati’’Hari abantu bagitinya gaze nibyo,kuko iyo zituritse abakiriya baragabanuka ,ariko mu bukangurambaga abazicuruza tubibutsa buri munsi ko ugiye kuyigura bazajya bamuherekeza bakamwereka aho ayishyira n’uko ayicana ,n’uko ayizimya bakamumara ubwoba.”
Ikigo gishinzwe ingufu mu Rwanda(REG),gifite intego y’uko mu 2024 abaturage bakoresha inkwi bazagababuka bakava ku kigero cya 80% bakagera nibura kuri 42%, abatekesha amakara bakava kuri 17% bakagera kuri 0%, hirindwa ingaruka z’imihindagurikire y’ikirere ziterwa no kwangiza amashyamba.
NYIRANGARUYE Clementine


text:
Ntari hano kuko yazutse nk’uko yavuze, nimuze murebe aho Umwami yari aryamye.
Matayo 28:6
Aha dusomye, ni malayika ari kubwira aba bagore babonye Yesu abambwa umwuka ugahera, bakamubona ahambwa ndetse baza bazanye ibihimura neza ngo bite ku mubiri we, bibaza ubakuriraho igitare cyari kiremereye cyane kinahomesheje ibikomeye cyane, maze babona uwicaye kuri icyo gitare ababwira ngo uwo muje kureba “ntari hano kuko yazutse nk’uko yavuze” haleluya ngo “nk’uko yavuze” kandi ati “nimuze murebe aho Umwami yari aryamye”.
Mu rwandiko Petero yanditse ubwe aravuga ngo “…ntitwakurikije imigani yahimbwe n’ubwenge, ubwo twabamenyeshaga imbaraga z’Umwami wacu Yesu Kristo no kuzaza kwe, ahubwo twiboneye n’amaso yacu icyubahiro cye gikomeye, kuko yahawe n’Imana Data wa twese ishimwe n’icyubahiro, ubwo ijwi ryavugiraga mu bwiza bukomeye cyane rimubwira riti “nguyu Umwana wanjye nkunda nkamwishimira. (2 Petero 1:16-17)”
Muri make hano Petero yarahamyaga avuga ati: “twemera kuzuka kuko atari ubu Imana ihamije umwana wayo, hari n’ubundi twayumvise mu ijwi ryayo ihamya ngo ‘nguyu Umwana wanjye nkunda nkamwishimira’ kandi hari n’ubundi ‘twiboneye n’amaso yacu icyubahiro cye gikomeye’ “.
Mu by’ukuri rero kuzuka kwa Yesu ni impamo kandi ni imbaraga ku bizera ko n’ibindi yavuze azabisohoza. Tumwizere akwiye kwizerwa kandi ni umugabo w’ibikorwa. Amen.0


text:
Bamwe mu babyeyi bo mu Mirenge itandukanye mu Karere ka Nyamasheke, bavuga ko kuba nta bumenyi bafite ku buzima bw'imyororokere, ari kimwe mu bituma abana ba bangavu batwara inda zitateguwe.
Minisiteri y'Uburinganire n'Iterambere ry'Umuryango mu bushakashatsi yashyize hanze muri 2017, bwagaragaje ko muri 2016 abana b'abakobwa bari hagati y'imyaka 16 na 19 bagera ku bihumbi 17.500 batewe inda zitateguwe ndetse bibaviramo ingaruka zinyuranye zirimo kuva mu ishuri.
Muri abo harimo nabo mu Karere ka Nyamasheke, bamwe mu babyeyi bo muri ako Karere bavuga ko nta bumenyi buhagije bafite ku bijyanye n'ubuzima bw'imyororokere, bigatuma batabasha kwigisha abana babo bityo bakagwa mu mutego w'ubusambanyi.
Mukamuramira Clementine ati 'Umugabo yigeze ashuka umwana ati reka ujye hejuru umpe inda, kuko abana benshi nta makuru baba bafite ko iyo umuntu aryamanye n'umugabo yaratangiye kujya mu mihango yatwara inda. Cyereka abana bigishijwe n'ababyeyi kandi benshi ntabyo tuba tuzi.'
Nyandwi Saraphine nawe yunzemo ati 'Ntabyo nize kandi ntabwo nahuguwemo bishobora kuba ari intandaro y'uko umwana wanjye yayitwaye.'
Iribagiza Solange yagize ati 'Icyo nasaba abayobozi nuko abana bacu, ababyeyi n'abandi babashuka bose bajya bigishwa ibijyanye n'ubuzima bw'imyororokere.'
Ingabire Emely Jocelyne, ushinzwe guhuza ibikorwa by'umuryango HDI (Development Inisiative Rwanda) n'abaturage, avuga ko mu gihe cy'iminsi ine bahuguye ibyiciro binyuranye birimo n'ababyeyi ku buryo bunguranye ibitekerezo kubijyanye n'ubuzima bw'imyororokere.
Ati 'Gusa si abo mu Burengerazuba gusa, abenshi ingaruka zibagarukaho nyuma yuko umwana yasamye, maze akifuza kumufasha byararangiye. Ikintu navuga twakoze muri ibi biganiro ni ukubereka ingaruka zo kutaganiriza abana, mu byiciro twaganiriye nabyo harimo n'ababyeyi babyaye, harimo n'ababyeyi batabyaye. Harimo gusangira ubunararibonye kubijyanye n'ubuzima bw'imyororokere.'
Kuva muri 2017 kugera muri 2020, abana basaga 700, batewe zitategujwe mu karere ka Nyamasheke.Â
Sitio Ndoli
The post Nyamasheke: Kutagira ubumenyi ku buzima bw'imyororkere ku babyeyi, bimwe mu bituma abana batwara inda zitateganyijwe appeared first on FLASH RADIO&TV.
Source : https://flash.rw/2022/11/21/nyamasheke-kutagira-ubumenyi-ku-buzima-bwimyororkere-ku-babyeyi-bimwe-mu-bituma-abana-batwara-inda-zitateganyijwe/?utm_source=rss&utm_medium=rss&utm_campaign=nyamasheke-kutagira-ubumenyi-ku-buzima-bwimyororkere-ku-babyeyi-bimwe-mu-bituma-abana-batwara-inda-zitateganyijwe


text:
Sabrina abura icyo asubiza. Aho yari ahagaze imbere ya Mama we mu ruganiriro, yaratitiraga. Akibwira ngo uwandenza irya none sinazongera kurangara. Nyina abonye ko Sab ntacyo ashubije arongera avuga arakaye.
-Ibi bigomba gusubirwamo. Iki kibazo sinakihererana. Kigomba gukemurwa n’inama y’umuryango.
▲▲▲
Nyuma y’icyumweru inama y’umuryango wabo yarateranye, ariko Sabrina ntiyayitumirwamo. Ibyo byaramushimishije kuko yumvaga nta bisobanuro yababonera. Irangiye na bwo ntibagira icyo bamubaza yumva abaye amahoro. Ndetse n’imyanzuro yavuyemo ntiyayimenyeshejwe.
Habura iminsi 2 ngo ibiruhuko birangiye, mu gihe yiteguraga gusubira ku ishuri i Rilima, mukuru we Joselyne aza kumureba mu rugo.
-Sabri, biriya ni ibiki koko wadukoreye koko? Imyaka yose wize ko nzi ko uri umuhanga amanota nk’ariya wayabonye ute ?
-Mumbabarire rwose nararangaye. Ariko uyu mwaka mbasezeranije ko nziga ntiyigishije.
-Uzige ushyizeho umwete cyangwa uzabireke. Ni inyungu zawe n’igihombo ni icyawe.
Sabrina ntiyagira icyo yongeraho. Joselyne arakomeza.
-Ntabwo uzasubira i Rilima. Amakuru yawe yose narayamenye. N’ubundi ntiwasubirayo ngo wige.
Sabrina asa nk’ukangutse ku bw’ibyo yari abwiwe.
-Nzajya kwiga he se ?
-Uzajya kwiga I Byumba muri APE Girubuki.
-Aho ni he se ? Iyo mundekera i Rilima koko?
-Ibyo byibagirwe kandi byose byararangiye. Dore hano hirya usimbutse urugo rumwe hari umukobwa wiga kuri icyo kigo. Umushake azakumenyereze. Naho iyo miteto urimo igomba kugushiramo.
Bavuganye iminota itarenga 10 gusa. Abantu bose mu rugo bari baramurakariye batamureba ijisho ryiza. Bamaze kuvugana ibyo, Joselyne aragenda. Kuva na cyera ni we wafataga ibyemezo mu rugo afatanije na Mama wabo.
- ●●
Nyuma y’iminsi 2 bakuru be na musaza we baramuherekeje bamugeza ku ishuri. Amaze kunyura mu buyobozi ngo barebe ko yujuje ibisabwa bajya kumwereka aho azajya arara. Baramwihanangiriza bamubwira ko icyo gihembwe natazana amanota meza bazarushaho kumufatira ibihano bikarishye. Cyakora basiga bamuhuje na wa mwana baturanye witwaga Jeannette.
Jeannette uyu yari umukobwa witonda cyane kandi uvuga macye. Bamaze kugenda amuzengurukana ikigo amwereka ahantu hose. Bigeze ku mugoroba igihe cyo kujya ku meza, Sabrina ashaka kwanga kujyayo ngo yigumire mu ishuri kuko yumvaga adashaka kurya. Jeannette aramwangira barajyana.
Bageze ku meza agerageza kurya ariko biramunanira. Yumvaga kwiga aha hantu byamutonze. Mu gihe yitegerezaga abanyeshuri bari bamuri imbere n’abakomezaga bagendagenda, yumva umuntu amukoze ku rutugu aturutse inyuma ye.
-Jeanne, ko utatubwiye ko twabonye umushyitsi ?
Uwari umufashe ku rutugu yari umusore muremure w’imibiri yombi, ufite amaso manini, kandi uvuga ijwi rinini. Sabrina yagombye kurarama ngo amurebe mu maso kuko undi yari ahagaze. Sabrina aribaza ati uyu ni nde se ku buryo agomba kumenya umuntu mushya wese winjiye mu kigo ?
-Eh! Yitwa Umutoni Sabrina, avuye i Rilima, aziga mu wa 4 muri Normal Primaire (Inderabarezi Rusange).
Jeannette ahagarara akanya gato arakomeza.
-Sabri, uyu yitwa Patrick ni we doyen (umukuru w’abanyeshuri). Ariko dukunda kumwita Papi.
Patrick abwira Sabrina ngo yigire hirya bicanare atangira kuganira na Jeannette wari ubicaye imbere. Abantu bari bicaye ku meza yabo bafunguraga batavuga. Sabrina araruca ararumira. Papi akajya anyuzamo akitegereza Sabrina. Undi akigira nk’aho atabibonye.
Bavuye ku meza bajya mu ishuri umwanya muto. Abanyeshuri bavugaga inkuru nyinshi zo mu biruhuko. Sabrina yazitegaga amatwi atanabazi. Si we warose isaha yo kuryama igera kuko yari ananiwe. Ageze mu cyumba yararagamo asanga ari kumwe n’abandi bakobwa 5 : Claudine, Nadine, Solange, Diane na Angélique.
▲▲▲
Iminsi irashira, agenda amenyera ndetse n’amasomo yabonaga ayatsinda neza. Yari amaze kumenya abanyeshuri hafi ya bose bo muri icyo kigo. Ibi byaragazaga ko yari arimo kumenyera. Ikintu atashoboraga gukora ni ukwijyana muri refe (icyumba basangiriragamo) wenyine. Jeannette yamunyuragaho bakajyana.
Rimwe yumvise adashaka kujya ku meza nimugoroba ahitira mu buriri. Aza kwibuka ko atigeze ateguza Jeannette, arabyuka agana muri refe. Ageze hanze akubitana nawe aje kumureba.
-Uzi ko nari nataye umutwe? Nibazaga ahantu waba wagiye hakanyobera.
-Numvaga ntameze neza mu nda ntanashaka kurya mpitamo kujya kwiryamira. Gusa umbabarire sinakumenyesheje mbere.
-Ibyo ntacyo bitwaye. Nanjye naketse ko wagiye kuryama ndimanukira njya ku meza. Gusa hari umuntu wantesheje umutwe ngo wa mwana namusize he ? Mubwira ko ntazi aho wagiye. Ubwo uzi uko yansubije ?
-Oya. Mbwira.
-Yambwiye ngo ukaza ku meza umusize ? Ngo ubwo se hari icyamubayeho ? Ngo ningende ngushake kandi ninkubura singaruke. Ni uko naje kugushaka.
-Uwo se ni nde ?
-Nkubwiye izina ntiwamumenya. Yitwa Manzi ndaza kumukwereka.
BIRACYAZA…
Olive Uwera


text:
Kurikirana amateraniro yo kucyumweru 28/02/2021
Amateraniro atangiye saa mbili n’igice El-elyn worship team idufashakuramya no guhimbaza Imana umuyobozi wagahunda atangiye saa tatu zuzuye. Umuyobozi w’agauhunda ni Francine DUHUZIMANA; iteraniro ryatangiye dushima ko yatwemereye kongera guterana nyuma yigihe kirerekire bidakunda dushimiye Imana muri Zaburi 84:3 “Umutima…
1,648 total views, 4 views today
Umumaro w’umwuka wera mu bantu – Evangelist ALPHONSE MUNEZA
Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi.” Ibyakozwe n’intumwa 1:8 aya namwe mu magambo yesu yasize abwiye intumwa mbere yuko ajya mu ijuru, yasize…
732 total views


text:
Aborozi bagezweho ninka zo mu bwoko bwa Jersey (Jerisi) barahamya ko zizagira uruhare rukomeye mu kuzamura ubworozi bwinka mu Rwanda kuko nabafite amikoro make babasha kuzorora kandi zigatanga umusaruro wamata mwinshi kandi mu gihe gito.
Kanyange Jeannette ni umworozi wo mu Karere ka Nyanza, afite inka 3 za Jersey yororera iwe mu murenge wa Muyira, avuga ko izi nka zitarushya kuzorora kuko hegitari imwe gusa ahingahu ubwatsi izitunga zose umwaka ugashira, agira ati Izi nka ziroroshye kubona ibizihagije si nkizindi kandi zigatanga umukamo uhagije, mbere nari mfite inka 12 zinyarwanda nkazikama litiro 15 cyangwa 12 hakamwamo nkinka 6, ariko ubu mfite eshatu, imwe ikagera no kuri litiro cumi nebyiri ku munsi”.
Kanyange Jeannette n’imwe mu nka ze
Undi mworozi ni uwitwa Ruyombyana Alex nawe wo mu murenge wa Muyira, afite inka ebyiri za Jersey yororera aho atuye ku gasanteri, gusa yatubwiye ko afite nifirizoni yororera ku isambu ye, asobanura ko Jersey ari inka zihariye kuko zoroshye kuzorora ugereranyije nizindi ndetse numusaruro zitanga, agira ati Ni inka nziza, ntirushya ubwatsi, irororoka kuko yo buri mwaka irabyara kandi ntirwaragurika
Ruyombyana Alex n’imwe mu nka ze yenda kubyara
Ku bijyanye nibyo zirya, agira ati Izi zinywa nka litiro 60 zamazi nibiro nka 60 byubwatsi ku munsi mu gihe ifirizon yagera no mu biro ijana byubwatsi, jye mbona tuzigaburira ntizihage, zikomeza zirya ariko Jersey zirahaga ukabibona.
Avuga ko inyana ya Jersey mu mezi icumi iba ishaka kwima ariko ko ategereza nko mu mezi 15 kuko atari byiza kubangurira inka ikiri nto cyane.
Nsabimana Jean Claude ni umuvuzi w’amatungo wigenga utuye mu murenge umwe naba borozi, avuga ko ari inka zidatwara byinshi, agira ati Ni inka umuturage ufite ubushobozi buke ashobora gutunga agahaza, irya bikeya akandi igatanga umusaruro mwinshi, ikindi ikanororoka vuba. Tugereranyije aho ifirizoni yakenera imiba itanu yubwatsi, Jersey ikenera nkibiri nigice ukabona ko ihaze.
Nsabimana Jean Claude, umuvuzi w’amatungo
Ku bijyanye n’umukamo avuga ko Jersey ikamwa ari munsi yifirizoni, ariko agira ati Burya ikintu icyo wagihaye nicyo cyunguka, ishobora kuguha amata menshi ariko nawe wayishoyemo byinshi ugasanga nibwo uri guhomba, Jersey ibiyigendaho ni bike wareba umusaruro ugasanga ari wo mwinshi.
Ku bufatanye na Minisiteri yubuhinzi nubworozi, umuryango Send a Cow watangiye umushinga Jersey Inka Nziza ugamije kuvugurura inka binyuzo mu gutera intanga za Jersey ndetse no gutera insoro hakavuka inka ya Jersey yuzuye.
Umukecuru Habiryayo Anathalie nawe utuye muri uwo murenge, afite inka yifirizoni yahawe na Send a Cow muri gahunda ya Girinka munyarwanda, uyu muryango wayimuhaye wanamutereye urusoro rwa Jersey, ubwo twamusuraga tariki 29 Mutarama twasanze yabyaje ibimasa bibiri bya Jersey, yagize ati Iyo ngira amahirwe zikaba inyana nkazaba ari zo nkomeza korora, iyi sinyibasha murabona ko ndi umwe mu rugo, kuyibonera ibiyihaza birangora cyane.
Ifirizoni ya Habiryayo yabyaye ebyiri za Jersey
Ndayambaje Eugene, umujyanama mu byubworozi muri Send a Cow avuga ko uyu mubyeyi adakwiye kubibona nkikibazo kuko utwo tumasa azatugurirwa tukororwa na RAB tukazajya dutanga intanga za Jersey bitabaye ngombwa ko zizakomeza gukurwa mu kirwa cya Jersey kiri ku mugabane wu Burayi nkuko bisanzwe, ibintu we afata nkamahirwe akomeye ku gihugu muri rusange.
Kanakuze Valens ushinzwe gahunda muri Send a Cow asobanura ko impamvu izi nka zoroha kuzorora ari uko ari nto zidasaba byinshi ngo zihage, avuga kandi ko zo zihanganira ikirere zigezemo cyose ndetse nindwara, bikagabanya amafaranga azigendaho haba ku bwatsi, amazi nimiti.
Kanakuze Valens, umukozi wa Send a Cow
Asobanura kandi ko uyu mushinga kugeza ubu ukorera mu turere twa Nyanza, Nyaruguru, Rulindo, Rwamagana, Kayonza na Bugesera wanahuguye abatekinisiye bafasha aborozi mu kubaterera intanga za Jersey, bakaba bamaze gutera inka zisaga ibihumbi 11 mu mwaka umwa muri utwo turere.
Shumbusho Felicien ushinzwe kongera umusaruro no kuvugurura amatungu mu kigo cyigihugu gishinzwe guteza imbere ubuhinzi nubworozi, avuga ko izi nka zizafasha kugera kuri gahunda nshya yivugururabuhinzi cyane cyane mu bijyanye no kungera umusaruro wamata.
Shumbusho Felicien, umukozi wa RAB
Shumbusho agira ati Tubona ari inka ibereye ubworozi bwo mu Rwanda cyane cyane aborozi bafite ubushobozi buke kuko ni inka itanga amata menshi yariye bike, mu gutanga amata menshi ni iya kabiri ku ifirizoni ariko yo iba yatwaye bike cyane ugereranyije nifirizoni”.
Kugeza ubu mu gihugu hari inka zisaga miliyoni imwe nibihumbi 290, muri zo zirimo inyarwanda zingana na 41%, izivanze zigera kuri 40%, iza Jersey zuzuye zikaba zisaga 19%.


text:
Ivanjili ya Mutagatifu Mariko 12,13-17
Hanyuma bamwoherereza bamwe mu Bafarizayi no mu Baherodiyani, kugira ngo bamufatire ku byo avuga. Baraza baramubwira bati «Mwigisha, tuzi ko uvuga ukuri nta cyo wikanga, kuko udatinya amaso y’abantu, ahubwo wigisha inzira y’Imana mu kuri. Ese gutanga umusoro wa Kayizari biremewe, cyangwa se ntibyemewe? Tujye tuwutanga cyangwa se twoye kuwutanga?» Ariko Yezu kuko yari azi uburyarya bwabo, arababwira ati «Kuki muntega iyo mitego? Nimunzanire igiceri ndebe!» Barakimuzanira. Yezu arababaza ati «Iri shusho n’iri zina biriho ni ibya nde?» Barasubiza bati «Ni ibya Kayizari.» Yezu ni ko kubabwira ati «Ibya Kayizari mubisubize Kayizari, n’iby’Imana mubisubize Imana!» Ngo avuge atyo, baramutangarira cyane.


text:
Ivanjili ya Mutagatifu Luka 21,12-19
Yezu abwira abigishwa be iby’ihindukira rye; arababwira ati “Bazabafata, babatoteze, babace mu masengero, babarohe mu buroko; bazabajyana imbere y’abami n’abatware, babaziza izina ryanjye. Ibyo bizatuma mumbera abagabo. Muzirinde guhagarika umutima mwibaza uko muziregura, kuko ubwanjye nzabaha imvugo n’ubuhanga, abanzi banyu batazashobora kurwanya cyangwa kuvuguruza. Ndetse muzatangwa n’ababyeyi, n’abo muva inda imwe, na bene wanyu, n’incuti zanyu, bazicisha benshi muri mwe, kandi muzangwa na bose muzira izina ryanjye. Nyamara mumenye ko nta gasatsi na kamwe ko ku mutwe wanyu kazagira icyo kaba. Mu bwiyumanganye bwanyu ni ho muzarokora ubuzima bwanyu!”


text:
Twese turabona ibyerekeranye nibikoresho bitarinda amazi, ibikoresho birwanya amazi nibikoresho byangiza amazi bitabwa mubicuruzwa bya elegitoroniki.Ikibazo kinini ni iki: Itandukaniro irihe?Hano hari ingingo nyinshi zanditse kuriyi nsanganyamatsiko, ariko twatekereje ko tuzajugunya muri sente ebyiri kandi tukareba neza itandukaniro riri hagati yamagambo uko ari atatu, twibanze cyane kubikoresho byibikoresho.
Mbere ya byose, reka duhere ku nkoranyamagambo yihuse ibisobanuro bitarinda amazi, birinda amazi, kandi birinda amazi, nkuko byatanzwe na Oxford English Dictionary:
- Kurwanya amazi: gushobora kurwanya kwinjirira mumazi kurwego runaka ariko sibyo rwose
- Kwirinda amazi: ntabwo byoroshye kwinjira mumazi, cyane cyane nkigisubizo cyo kuvurwa kubwintego nkiyo hejuru yubuso
- Amazi adafite amazi: ntabuza amazi
Kurwanya Amazi Bisobanura iki?
Kurwanya amazini urwego rwo hasi rwo kurinda amazi atatu.Niba igikoresho cyanditseho ko kitarwanya amazi bivuze ko igikoresho ubwacyo gishobora kuba cyubatswe kuburyo bigoye ko amazi yinjira imbere, cyangwa birashoboka ko yashizwemo nibintu byoroheje bifasha kuzamura iterambere ibikoresho byamahirwe yo kurokoka guhura namazi.Kurwanya amazi nikintu ubona mubisanzwe mumasaha, bikaguha imbaraga zo kwihanganira gukaraba intoki cyangwa imvura yoroheje.
Kurwanya Amazi Bisobanura iki?
Kurwanya amaziimpuzu ni intambwe gusa yo kuva kumazi adashobora kwihanganira amazi.Niba igikoresho cyanditseho ko kitarwanya amazi mubyukuri gifite ibintu urimo, urakeka, wirukana amazi muri yo, ukabikorahydrophobic.Igikoresho cyangiza amazi gifite amahirwe menshi yo gutwikirwa nuburyo bumwe na buke bwa firime nanotehnologiya, yaba iri imbere, hanze, cyangwa byombi, kandi ifite amahirwe menshi yo guhagarara kumazi kuruta igikoresho cyawe gisanzwe.Ibigo byinshi bivugako biterwa n’amazi, ariko iryo jambo riraganirwaho cyane kubera ko amazi maremare adasanzwe kandi kubera ibibazo byose nibintu bitateganijwe bifitanye isano nayo.
Amashanyarazi adasobanura iki?
AmashanyaraziIbisobanuro biroroshye, ariko igitekerezo kiri inyuma ntabwo.Kugeza ubu, nta nganda zashyizweho zashyizweho kugira ngo igikoresho gishyirwe mu mazi.Ikintu cyegeranye cyane kuboneka, nkurwego rwo kugereranya, niIgipimo cyo Kurinda Ingressigipimo (cyangwa IP Code).Iki gipimo gitanga ibintu kuva kuri 0-8 ukurikije uburyo igikoresho gikora nezakubuza amazi kuyinjiramo,aka kwinjiza amazi.Ikigaragara ni uko hari inenge imwe muri iyi gahunda yo gusuzuma: Tuvuge iki ku masosiyete, nkatwe hano muri HZO adahangayikishijwe no kubika amazi mu gikoresho kugira ngo ayakize amazi?Ibitambaro byacu byemerera amazi imbere mubikoresho, ariko ibikoresho bitarinda amazi twambika ibikoresho kugirango bibarinde kwangirika kwamazi.Izi sosiyete zitanga serivise idahuye nicyo igipimo cya IP gipima, ariko iracyashobora gutanga igisubizo kubakiriya bashaka kurinda ibintu no kurwanya "urupfu rwumusarani."
Gukoresha ijambo kutirinda amazi birashobora kandi gufatwa nkigikorwa gishobora guteza akaga ibigo byinshi.Ni ukubera ko ijambo ridakoresha amazi risanzwe risobanura igitekerezo cyuko ibi ari ibintu bihoraho, kandi ko ibyabaye 'bitarinze amazi' bitazigera binanirwa kubera guhura n’amazi - uko ikibazo cyaba kimeze kose.
Igihe cyo kohereza: Sep-10-2020


text:
Indangantego za Gemini zitanga ubudahwema kwiyongera imbere yubuso butanga uburyo bwiza bwo gutandukanya ibice byose byo kureba.Gemini, lens ya IOT yateye imbere cyane, yagiye ihindagurika kandi itera imbere kugirango itezimbere inyungu zayo kandi itange ibisubizo bifasha abakora lens nibihinduka bikenewe kumasoko.
* Gufungura imirima yagutse no kureba neza
* Ntibatsindwa hafi yubwiza bwicyerekezo
* Lens iroroshye --- cyane cyane wongeyeho ibyo wanditse
* Kwagura amashusho
* Guhindura vuba vuba kubantu benshi bambara
* urwego rwohejuru rwibanze rwanditseho rufite imipaka mike
Eters Ibipimo bya buri muntu
Intera
Inguni ya pantoskopi
Inguni
IPD / SEGHT / HBOX / VBOX


text:
Imyaka bahinze yatangiye kuma kubera izuba ryinshi
Abahinzi bo hirya no hino mu Gihugu baravuga ko bazahura n’igihombo batewe no kubura imvura imyaka bahinze ikaba yaratangiye kuma.
Bamwe mu baganiriye na Kigali Today batangaje ko izuba ryamaze kwangiza imyaka yabo mu mirima ku buryo nta cyizere cy’umusaruro w’ibikomoka ku buhinzi bizeye muri kino gihembwe cy’ihinga.
Mukandutiye Gerturde utuye mu Karere ka Bugesera mu Ntara y’Iburasirazuba avuga ko ibishyimbo bye byamaze kuma kubera izuba ryinshi ndetse n’ibijumba hamwe n’imyumbati, ngo ntabwo byigeze bifata mu butaka ngo bishore imizi yabyo akaba adafite icyizere cy’uko azeza.
Ati “Abahinzi twashobewe uko tuzabigenza kuko ubu turimo turibaza uko tuzabaho n’iri zuba ry’igikatu ritwugarije kandi muri iki gihe abantu babaga barya umushogoro none dore byarumye”.
Mukandutiye avuga ko ubundi mu kwezi k’Ukuboza babaga baganura imitonore y’ibyo bejeje iyo imvura yabaga yaguye neza.
Mukamurigo Julienne na we utuye mu Karere ka Nyanza mu Ntara y’Amajyepfo avuga ko muri iki gihe imvura yabaye nkeya ku buryo imyaka mu murima aho gukura ahubwo igenda yuma.
Avuga ko ubundi ukwezi kwa 10 imyaka wasangaga imeze neza mu murima ariko ubu usanga ibihingwa byinshi byaranambye ku buryo wasangaga ibishyimbo byaratangiye kwera ndetse abahinze mbere mu kwezi kwa mbere babaga barimo basarura.
Ikigo cy’igihugu gishinzwe ubuhinzi RAB kuri iki kibazo cy’Izuba ryinshi ryatumye imyaka yuma cyasabye abaturage kugira uruhare rwo kwita ku myaka yabo aho bishoboka bakayivomera kugira ngo igihe imvura izagwira bazagire icyo basarura.
Ku bijyanye n’uko imvura iramutse iguye abaturage bashobora gusimbuza imyaka yabo mu murima bagatera imbuto bundi bushya, umukozi ushinzwe ubuhinzi Mu Karere ka Rwamagana, Ikizuru Innocent, avuga ko iyo myaka itakwera kuko itaba iterewe igihe.
Ikigo gishinzwe Ubumenyi bw’Ikirere (Meteo Rwanda) tariki 26 Kanama cyatangaje iteganyagihe ry’imvura y’Umuhindo (Nzeri-Ukuboza 2022), ryerekana ko ikirere kizashyuha cyane kandi kigatanga imvura nke, izatangira kugwa tariki 30 Kanama 2022 hamwe na hamwe.
Umuyobozi ushinzwe Iteganyagihe muri Meteo Rwanda, Anthony Twahirwa, yagaragaje uburyo iki gihembwe cya nyuma cya 2022 kuva muri Nzeri kugera mu Kuboza ndetse na nyuma yaho muri 2023 niba hatagize igihinduka hazaguma kuboneka imvura nke mu bice bigize Igihugu.
Meteo Rwanda ivuga ko iyi mvura y’Umuhindo iteganyijwe gucika hagati ya tariki 15 na 25 Ukuboza 2022, n’ubwo hazajya habaho iteganyagihe ry’iminsi mike mike rizajya ryerekana impinduka zishobora kudahuza n’ibyatangajwe.
Ku bijyanye n’uko imvura izaba nkeya, Meteo Rwanda ivuga ko yabitangaje kuva kare mu rwego rwo gufasha abaturage gufata ingamba zo kureba uko hakuhirwa imyaka bityo ntibagwe mu gihombo.


text:
Amasomo yo ku wa Kabiri, icya XXIII gisanzwe, C
by admin
ISOMO RYA MBERE: Abanyakolosi 2, 6-15
Bavandimwe, 6nimukomeze mujye mbere muri Kristu Yezu mbese nk’uko mwamubwiwe; 7mushore imizi muri We kandi mube ari We mwishingikirizaho, mukomejwe n’ukwemera babatoje, mushimira Imana ubudahwema. 8Muramenye ntihazagire ubashukisha bene za nyigisho z’ubuhendanyi bita ubuhanga bwahebuje, zihuje n’ibitekerezo by’ubuyobe bw’abantu, zigashingira ku by’isi, ariko ziyuranye na Kristu. 9Koko rero ni We ubusendere bwose bwa kamere-Mana butuyemo mu buryo bw’umubiri, 10kandi namwe ubwanyu abasenderezamo ibyiza byose, We mutware w’Ibikomangoma n’Ibihangange byose.
11Mwagenywe muri We ; ariko iryo genywa si rya rindi rikorwa n’abantu, ahubwo ni igenywa mwakorewe na Kristu, ari ryo ribakiza irari ry’ imibiri yanyu. 12Igihe mubatijwe mwahambanywe na Kristu kandi muzukana na we, kuko mwemeye ububasha bw’Imana yamuzuye mu bapfuye. 13Mwebwe mwari mwarapfuye muzize ibyaha byanyu n’umubiri wanyu wandavuye, none Imana yabashubije ubugingo hamwe na We, itubabarira ibicumuro byacu byose. 14Yasibanganyije urwandiko rwadushinjaga imyenda twarimo kubera amategeko tutakurikije, irarushwanyaguza irubamba ku musaraba. 15Yanyaze Ibikomangoma n’Ibihangange, ibakoza isoni ku mugaragaro, ibakurubana ibakurikiza umusaraba wuje imitsindo.
Iryo ni Ijambo ry’Imana
ZABURI 145 (144),1-2,8-9,10-11
Inyik/ Uhoraho agirira bose ibambe.
Mana yanjye, mwami wanjye nzakurata,
nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryose.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
IVANJILI: Luka 6, 12-19
12Muri iyo minsi Yezu ajya ku musozi gusenga, ijoro arikesha asenga Imana. 13Bukeye ahamagara abigishwa be, abatoramo cumi na babiri abita intumwa. 14Ni bo b’aba : Simoni yise Petero, na Andereya murumuna we, na Yakobo, na Yohani, na Filipo, na Baritolomayo, 15na Matayo, na Tomasi, na Yakobo mwene Alufeyi, na Simoni bitaga Murwanashyaka, 16na Yuda mwene Yakobo, na Yuda Isikariyoti wa wundi wabaye umugambanyi.
17Nuko Yezu amanukana na bo, ahagarara ahantu h’igisiza ari kumwe n’abantu benshi bo mu bigishwa be, n’abandi benshi bari baturutse muri Yudeya yose n’i Yeruzalemu, no muri Tiri na Sidoni, imigi yo ku nkombe y’inyanja. 18Bari baje kumwumva no gukizwa indwara bari barwaye. N’abababazwaga na roho mbi bagakira. 19Kandi rubanda rwose rwaharaniraga kumukoraho, kuko ububasha bwamuvagamo bwabakizaga bose.
Iyo ni Ivanjili Ntagatifu


text:
Inyigisho yo ku wa kabiri – Icyumweru cya 11 gisanzwe, C, 2013
Ku wa 18 Kamena 2013
Padiri Alexandre UWIZEYE
Nimwikundira gusa ababakunda, muzahemberwa iki ? (Mt 5,43-48)
Bavandimwe,
Turakomeza kuzirikana inyigisho Yezu yatangiye mu mpinga y’umusozi, yerekana uburyo bushya abamukurikiye bagomba kubaho kugira ngo bazagere mu ikuzo ry’ijuru. Uyu munsi aratubwira amagambo akakaye, atarigeze avugwa n’umuntu n’umwe kuri iyi si. ‘Jyeweho ndabawiye ngo « Nimukunde abanga, musabire ababatoteza ». Aya magambo nta dini na rimwe ryigeze riyigisha ku buryo busobanutse kandi budasubirwaho. Mbese twavuga ko ari umwimerere wa Yezu, ari umwihariko w’abakristu.
Yezu aradusaba kureba Imana umubyeyi wacu tukamwiga ingendo. Imana ivusha izuba ku babi no kubeza kandi ivubira imvura abatunganye n’abadatunganye. Abayikunda n’abatayikunda ntihwema kubasesekazaho imigisha yayo. Niba turi abana b’Imana, kandi turi bo koko kubwa batisimu twahawe, tukomba guhora duhananira gukora nka Yo. None se umwambari w’umwana ntagenda nka se !
Ijambo urukundo naryo dukwiriye kurigarukaho. Impyisi ivuga ko ikunda intama, ifi igakunda amazi, hakaba abakunda akagwa, umusore agakunda umukobwa,umubyeyi agakunda abana be. Ni ijambo rimwe rikoreshwa ariko ridasobanura kimwe. Hari urukundo rw’ubwikunde, rugamije inyungu iyi n’iyi. Si rwo Imana itwigisha. Aha tubonye akanya twasoma igisingizo cy’urukundo mu ibaruwa ya mbere Pawulo Intumwa yandikiye abanyakorinti umutwe wa 13. Atubwira ku urukundo rutarakara, rutagira inzika, rutishimira akarengane ahubwo ruhimbazwa n’ukuri. Urukundo rubabarira byose, rwemera byose, rwizera byose. Pawulo yongeraho ko ibindi byose bizashira, ariko urukundo rukazaduherekeza kugera mu ijuru. Koko rero Mutagatifu Yohani w’umusaraba avuga ko urubanza tuzacirwa niturangiza urugendo rwacu hano ku isi, ruzashingira ku rukundo twakunze Imana n’abo turi kumwe.
Nkiri muto numvaga abanzi ntabo, nta n’impamvu yo kwangana. Mu myaka yakurikiyeho, mu Rwanda ibintu byarahindutse. Inzangano zishinga imizi, zibona n’abazihembera aho kwigisha urukundo.
Muri iki gihe, iyo Yezu adusabye gukunda abatwanga, twumva neza abo ari bo, ndetse tukaba « twabadoma ko urutoki » wa mugani w’abavukanyi bacu bo hakurya y’Akanyaru. Aha rero niho twumvira uburemere bw’ariya magambo ya Yezu. Niho tubonera wa muryango ufunganye Yezu atubwira, unyurwamo na bake, igihe abandi bayobotse inzira y’igihogere ijyana mu cyorezo (Mt 7,13-14).
Mu myitozo ngororamubiri, harimo gusimbuka urukiramende. Hari aho bagera, bagenda bazamura ka gati, hakabura n’umwe uhasimbuka. Bose bakarunera. Icyo gihe barekeraho kuko umutambiko baba bawushyize kure.
Aho Yezu umutambiko ntiyawushyize aharenze imbaraga za muntu ? « Mwebwe ho rero, muzabe intungane nk’uko So wo mu ijuru ari intungane » buriya koko hari uwabishobora?
Icyakora Yezu ibyo yigisha abishyira mu bikorwa. Mwibuke igihe yari ku musaraba avirirana, asigaranye akuka gake. Luka atubwira ko yasenze avuga ati “Dawe, bababarire kuko batazi icyo bakora” (Lk 23,34).
Hari abahita bavuga bati « Ni uko nyine Yezu ari Imana. Ese umuntu usanzwe yabishobora ? » Yabishobora atari ku bwe, ahubwo ku bwa Yezu umutiza imbaraga. Mwibuke Mutagatifi Felisita. Yari muri gereza, afungiwe ko ari umukristu. Hari igihe cy’ibitotezo bikomeye mu kinyejana cya gatatu nyuma ya Yezu. Felesita yari atwite, aza gufatwa n’inda arataka cyane. Uwari urinze gereza aramubwira, atu « ese ko numva induru yabaye yose, nibabagaburira intare n’ibindi bikoko uzataka ibingana iki ? » Felisita aramusubiza ati « Biratandukanye. Ubu ni njye ubabara, ariko icyo gihe ntabwo azaba ari ari njyewe. Azaba ari Kristu muri njye. Kristu nkunda kandi nemera azantera imbaraga ».
Mu gitabo cy’Ibyakozwe n’Intumwa batubwira urupfu rwa Mutagatifu Sitefano. Niwe wa mbere wahowe ukwemera. Mbere yo gupfa, yasabiye abishi be ati « Nyagasani, ntubahore iki icyaha ».(Intu 7,60).
Urukiramende rero ntirurenze ubushobozi bwacu, ahubwo nitwe tutazi gusimbuka. Ubwo buri wese arasabwa gukora imyitozo. Nibyo Pawulo atubwira agereranya ubukristu n’isiganwa kuri sitade, aho buri wese aharanira gutsinda. Ati ” Ntimuzi se ko abasiganwa ku kibuga cy’imikino biruka bose ariko igihembo kikegukana umwe? Ngaho rero nimwiruke namwe kugira ngo mwese mugitsindire. Urushanwa wese yigomwa byinshi, kandi aba aharanira ikamba rizayoka; naho twebwe iryo duharanira ntirizashira” (1 Kor 9,24-27)
Bavandimwe, dukomeze kuzirikana inyigisho ya Yezu itanganywe ububasha. Roho Mutagatifu aduhumure turusheho kuyisobanukirwa kandi aduhe ubutwari bwo kuyishyira mu bikorwa.


text:
Amagambo aryohereye apostle Mignone abwiye umugabo we bizihiza imyaka 25 bamaze babana
Apôtre Alice Mignone Kabera uyobora Women Foundation Ministries na Noble Family Church yabwiye umugabo we , Eric Kabera amagambo aryohereye mu gihe bari mu buryohe bwo kwizihiza imyaka 25 ishize babana.
Abinyujije ku rukuta rwe rwa Instagram yagize ati:
“Igihe cyose waremeye umwanya utekanye umutima wanjye ndushaho kwaguka, ibyo nzahora mbishimira iteka. Kubana nawe muri ubu ubuzima birashimishije.”
Umufasha we Eric Kabera wamamaye cyane muri cinema nyarwanda, dore ko ari nawe watangije Hillywood akibona ayo magambo nawe yahise yibutsa umufasha we byinshi, birimo n’amateka yabo ya mbere y’uko babana. Mu magambo ye bwite yagize ati:
“Amena amena! Imyaka irenze 25 uhereye mu mwaka w’1996 no mu mwaka w’1993 turi i Burundi, Bujumbura.”
Abakunzi babo bakibona ukuntu baryohewe no guterana imitoma ku rubuga rwa Instagram nabo babasanze babifuriza isabukuru nziza y’imyaka 25 bamaze bubatse umuryango.
Apotre Mignone Kabera ni umubyeyi w’abana batatu yibyariye ndetse n’abandi benshi nk’uko abyivugira. Usibye kuba umuyobozi w’umuryango witwa Women Foundation Ministries n’urusengero rwitwa Nobel Family Church, ni nawe wabishinze.


text:
Ivanjili ya Mutagatifu Mariko 2,18-22
Umunsi umwe abigishwa ba Yohani n’Abafarizayi bari basibye kurya. Nuko baraza babaza Yezu bati «Ni iki gituma abigishwa ba Yohani n’Abafarizayi basiba kurya, naho abigishwa bawe ntibasibe?» Yezu arabasubiza ati «Birakwiye se ko abakwe basiba kurya, umukwe akiri kumwe na bo? Igihe cyose bakiri kumwe n’umukwe ntibakwiye gusiba kurya. Ariko hari igihe umukwe azabavanwamo, ubwo rero bazasiba kurya kuri uwo munsi. Nta we utera igitambaro gishya ku mwenda ushaje, kuko abigenje atyo, igishya cyakurura igishaje maze umwenda ukarushaho gucika. Nta n’ushyira divayi nshya mu masaho ashaje, kuko divayi yasandaza amasaho, maze divayi ikameneka, n’amasaho agapfa ubusa. Ubundi divayi nshya bajye bayishyira mu masaho mashya!»


text:
Ibikoresho: gutunganya pamba kama
Ingano: binini: 88 * 90cn, nto: 58 * 50cm
Ibara: cyera w umuhondo uvanze, byemewe byemewe
Ubudozi: ibaruwa yikirangantego
Ubwubatsi: igitambaro cyiza cya pamba gikozwe mumukandara muremure no mumutwe, umufuka munini imbere yibikoresho, uburemere bworoshye, gukorakora byoroshye no gukaraba.Byiza kubikoni, picnic, ibirori byubusitani BBQ na Cafe barista na chef ukoresheje.
Icyitegererezo cyihariye: iminsi 3-5, iminsi 5-7 w / ikirango cyihariye
MOQ: 500pcs / kuri buri bara
Gupakira: 1pc / opp umufuka, 100pcs / ctn
Amagambo yo kwishyura: 30% TT mbere yo kubitsa, amafaranga asigaye mbere yo koherezwa nyuma yo kugenzura ibicuruzwa umwe umwe


text:
Youth Engagement in Agriculture Network-Rwanda
This Month We Celebrate
We want to change the image of sweet potatoes said Regis Umugiraneza
UBUHINZI BWACU:Guha ubushobozi abahinzi bwo gutunganya no kugurisha umusaruro ubwabo
Guha ubushobozi abahinzi bwo gutunganya no kugurisha umusaruro ubwabo
Ku cyumweru tariki 28/01/2018 mu kiganiro UBUHINZI BWACU twaganira ku nsanganyamatsiko igira iti:“Guha ubushobozi abahinzi bwo gutunganya no kugurisha umusaruro ubwabo”.
Kugirango abahinzi babashe kugurisha umusaruro wabo bisaba ko haboneka uwugura akawutunganya hanyuma akawugeza kw'isoko , akenshi ugasanga igiciro cyikubye inshuro nyinshi k’ucyo yawuguzeho n'umuhinzi, hibanzwe ku ngingo zikurikira:
-
o
- Hasabwa iki ngo amakoperative agire ubushobozi bwo gutunganya no kwigurishiriza umusaruro o
- Amakoperative ashobora kubona ubushobozi bwo kugira inganda nto o
- Ni iki gituma umusaruro ugarukira umuhinzi uhenze cyane o
- Imbogamizi mu guha amakoperative ubushobozi o
- Ibisubizo kuri izo mbogamizi
Ibitekerezo byatangirwaga ku mbugan nkoranya mbaga za YEAN, byose bikaba byakusanyirijwe muri inyi nyandiko ngo niba hari uwo byacitse yongere asome ibitekerezo byatanzwe kuri iyi ngingo
Hasabwa iki ngo amakoperative agire ubushobozi bwo gutunganya no kwigurishiriza umusaruro
Iyi ngingo yagarutsweho cyane aho nk’uyu yatangiye agira ati: “Bisaba ko amakoperative hasi yakwishakamo igishoro kiri hejuru akishyiriraho inganda umusaruro ugatunganirizwa hasi, birababaje kuba umuceri wa kigori Koperative y'abantu 1000 ishora umuceri wa kigori ku Ruganda rw'umuntu1 akawugura kuri RWF280/Kg ariko ba bahinzi bakazagaruka bakawugura RWF750/Kg, ibi birakabije kandi nkeka ko binafite n'uruhare mu igabanuka ry'agaciro k'ifaranga ry'uRwanda (inflation) kuko bigabanya ubushobozi bwo guhaha ku baturage (Purchasing Power Party)”
Uyu yagarutse ku kuba amakoperative ya kawa ahabwa inganda ariko ntabashe kuzicunga neza aho yagize ati: “Kuri kawa na Horticulture habaho coop unions ndetse na Federations! Ku makoperative ya kawa NAEB yari yarakoze ibishoboka byose kugira ngo zigire inganda zitungana ibitumbwe (Coffee Washing Station), gusa kugeza ubu jye sindiyumvisha neza ikibazo kiri mu makoperative y'abahinzi-borozi. Ikibazo gikunze kugarukwaho cyane ni icy'imicungire mibi ariko jye nibaza ko hashobora kuba harimo n'ibindi bibazo! Ngarutse Ku nganda z'amakoperative ya kawa, ubu inyinshi zigenda zigatezwa cyamunara izindi zikagurwa n'ama companies akomeye! None ubwo amaherezo azaba ayahe?”
Uyu nawe ati: “Gushishikariza abahinzi-borozi kwibumbira mu makoperative no kubahugurira kwinjira mu ishoramari ryunguka (Nshore nunguke) bagaharanira kugira imigabane mu nganda na kompanyi z'ubucuruzi ku musaruro w'ubuhinzi-bworozi”
Amakoperative ashobora kubona ubushobozi bwo kugira inganda nto
“Ikigo giteza imbere imishinga y'Inzego z'ibanze (LODA) ikwiriye guhindura umuvuno ikava mu cyiswe imishinga idashingiye ku buhinzi (Off farmer projects) bakegera Koperative z'abahinzi kuko kongera ibiribwa mbona aribyo byazamura ibyaro ndetse n'ubukungu bw'umuturage n'u Rwanda bukazamuka ifaranga rikanyura mu maboko ya benshi.”
“Birashoboka ko bakwitungankiriza umusaruro ndetse bakanawigurishiriza guza ikibazo kigaruka nuko abayobozi babo aribo babateza ibibazo mugukusanya no kugurisha umusaruro wabo”
Uyu ati imicungire y’amakoperative n’ubuyobozi bwazo biza kw’isonga mu kuba nta bushobozi zagira bwo kwitunganyiriza umusaruro ngo zinawugurishe, aho yagize ati: “Nakoze muri koperative imwe yatunganyaga kawa inakomeye kuko yigeze no gutsindira coffee cup of excellence,ariko yari ifite President utarize mbese utanumva, byageze aho mbona birandenze, kuko muri sizeni yahitaga aba manager agashaka gukora buri kimwe, kubera imicungire mibi yaje kunanirwa kwishyura inguzanyo ya BRD igurwa na RTC ubu nibo bari kuyavanamo neza, imicungire mibi nimyumvire idahwitse iba mu makoperative ntabwo bashobora gutunganya umusaruro no kuwigurishiriza.”
Uyu ati: “Ni ukuba uba wagize ibyo ukorwaho wongererwa agaciro, ukongeraho inyungu ishobora kuba ari ikirenga ugereranyije n'iy'umuhinzi mworozi ku mucuruzi”
Ni iki gituma umusaruro ugarukira umuhinzi uhenze cyane
Uyu ati: “biterwa n'uko Abahinzi nta migabane myinshi bafite mu nganda bityo ntibanagire ijambo rikomeye kuri izo nganda z'abacuruzi”. Uyu namwe yungamo ati: “Mu minsi ishize twavugaga ku buryo umuceri umuhinzi awugurisha make akawugura ngo awurye wikubye inshuro zirenga ebyiri igiciro, ese mu gutunganya umuceri ngo uribwe, mu kubona ingano zivuyemo ifu, mu kubona imyumbati ivuyemo ifu, bifite buhanga ki buhambaye, bisaba amafaranga angana ate cooperative zitabona ko mba numva zeza amatoni n'amatoni. Ese aha ntitwaba tugitekereza ko umuhinzi wo hasi nta bushobozi afite bwo kubona final product ijya kwisoko, kandi njye mbona n'uwo twizerako abishoboye ntacyo arusha umuhinzi muri ubwo bumenyi”
Uyu nawe ati simbyumva aho yagize ati: “Ese koko mukurikije rice processing and quality of rice in Rwanda market, umuceri ukwiriye kuva kuri 285frw( paddy) ukagurishwa 800frw final consumption, muzi ukuntu kurinda umuceri ari intambara ? Njyewe mumfashe kumva iyi chain”
Hari uwibanze k’umusaruro w’amatungo (amata) ati: “Njye ndagaruka cyane k'ubworozi aho nibanda ku mata. Ubusanzwe amakoperative y’aborozo mu karere ka Nyagatare agizwe n’aborozi benshi batandukanye, buri imwe ikagira MCC buri mworozi uyibamo agemuraho amata. Amakoperative nayo akagira ihuriro ahuriramo bakaryita UNION. Kugeza iki gihe umworozi arakama akazana amata ku ikusanyirizo MCC agahabwa amafaranga 169frw/l. Mwibukeko iyi litiro tuyinywa ku mafaranga 1000frw iyo ivuye k’uruganda. Amata akava ku ikusanyirizo ajyanwa k'uruganda rw'inyange. Mu gihe cy'imvura koperative ibona amata litiro 8,000-10,000. Kugeza ubu amakoperative kuri MCC hagenzurwa n'uruganda arirwo rushinzwe ubugenzuzi bw’umutungo , ubuziranenge bw'amata no kujyana amata k'uruganda.”
Imbogamizi mu guha amakoperative ubushobozi
Imbogamizi inyinshi abatanze ibitekerezo bagarukaga ku kuba amakoperative adafite ubuyobozi buba buhamye kandi bukorera inyungu z’abanyamuryango aho uyu yagize ati: “Ningombwa ko umuhinzi yungukira mubyo akora, gusa usanga abahinzi benshi badasobamukiwe nibyo bakora cyane ubuhinzi bakora bwa buri munsi, n’amakoperative menshi agira ubuyobozi butanoze cyane iyo aba president cyangwa komite batize, ikindi usanga aba techinicien b’amakoperative abenshi bagendera k’umahame y’abayobozi ba koperative bityo kubaka ubushobozi bwo gutunganya umusaruro wabo no kubitecyereza bikagorana”
Uyu atanze urugero rwa KAWA ati: “Ubundi mu ruganda rwa kawa cost nini ni iyo kugura ibitumbwe Kandi abanyamuryango ba koperative baba babyifitiye. Rero jye sinumva impamvu amakoperative menshi ashyira imbere gukoresha inguzanyo Kandi wenda bashobora kwishakamo ibisubizo! Urugero: niba hacyenewe millioni 100 zo kugura ibitumbwe birashoboka ko abanyamuryango bakumvikana bagafata inguzanyo ya millioni 50 hanyuma umunyamuryango yazana ibitumbwe akishyurwa 1/2 andi akazayahabwa bamaze kugurisha umusaruro utunganyije! Gusa ibi bisaba Business discipline and integrity Kandi jye mba mbona wagira ngo amakoperative yo mubuhinzi ntari business-oriented. Ikindi kibazo jye mbonamo ni amahame ya koperative nko kuvuga ngo abanyamuryango bose bagomba gutanga imigabane ingana bigatuma ufite ubushobozi buruta ubw'abandi adashobora kubuzana ngo bwongere imbaraga muri koperative!”
Hari uwagarutse nawe ku micungire y’amakoperative ati: “Njye mbona ikintu cyatuma umuhinzi adahomba ari uko yagurisha produit fini cyangwa semi fini kuko iyo urebye usanga ku bihingwa hafi ya byose igiciro cya produit brut kiba kiri hasi cyane. Ikibazo gihari usanga aho abahinzi bahurira (coopératives surtout) hacunzwe nabi (mauvaise gestion) kubera inyungu za bamwe (cyane cyane abayobozi). Iki kibazo cy'imicungire mibi kidakemutse iterambere ry'umuhinzi rizagorana kuko guhuza imbaraga ngo bagere kuri za nganda zihindura umusaruro wabo ariho ruzingiye. Njye mbona capitalisme yaradutwaye kuko usanga buri wese akurura yishyira mu gihe koperative yo itatera imbere mu gihe inyungu za benshi zirengagijwe, hari akazi kanini cyane ko guhindura imyumvire y'abantu mu bijyanye no guhuza imbaraga (y compris les coopératives).
“Abayobozi b'Amakoperative nta bushobozi bafite bwo kumvisha abanyamuryango kujya mu ishoramari ryo hejuru.”
“Kuba ubwabo abagize koperative batarabyiyumvisha, bakumva bikwiye gukorwa n'abandi, bo bagahinga cyangwa bakorora gusa.”
“Kuba batibumbira hamwe n'abibumbiye hamwe bikaba nk'umuhango ntabamenye /ntibite ku mpamvu yabahuje (guharanira inyungu)”
“Ku bijyanye n’amakusanyirizo y’amata:
-
o
- Kuba koperative z’aborozi zitayoborwa nabo ubwabo o
- Amata arapfa agasubizwa umworozi kandi aba yayazanye ari mazima o
- abakozi bayo kuri MCC bahembwa n’uruganda o
- igiciro gito cy’amata
Ibisubizo kuri izo mbogamizi
-
o
- “Gushyiraho no kuvugurura Union / federation des cooperatives abahinzi borozi bagahuza ubushobozi, ariko izo union zikaba active zigaharanira inyungu z'abahinzi atari ukureberera gusa; o
- Ubuyobozi bwite bwa Leta/local government bugomba gukurikiranira hafi koperative ubuzima bwazo bwa buri munsi nk'ibindi bikorwa byose, hirengagijwe itegeko rigenga koperative nk'uko riri kugeza ubu ritaravugururwa ngo babahe ubwo bubasha; Ibi byakwemezwa n'inama njyanama zisanzwe z'uturere; ngira ngo biremewe mu mategeko; o
- Abagaragayeho amakosa mu kunkereza umutungo wa koperative bagomba kubiryozwa ntibavanwe ku buyobozi gusa ngo bigarukire aho; o
- Guharanira ko umuyoborwa n'umuyobozi ba koperative banganya ubushobozi nk'uko biri mu mategeko, maze imyanzuro ku bikorwa bya koperative harimo n'ubucuruzi ikajya ifatirwa mu nama rusange; o
- Ku bufatanye mu mikosorere y'imiyoborere y'amakoperatives y'ubuhinzi- bworozi , MINAGRI n'Ikigo gishinzwe amakoperarive (RCA) bakwiye kuvuguta umuti, Kuko byanga bikunze umuti ugomba kuboneka kandi vuba; Bityo umuhinzi ntahore ategereje uzamugirira imbabazi ngo amufashe; o
- Guharanira ko Value chain (From land preparation and inputs mobilization to last consumer) yose abahinzi bayikorera cyangwa bakayigiramo uruhare runini n'inyungu ibagarukira, Uhereye Ku bihingwa bigera ku baguzi ba nyuma (consommateurs) uko byavuye mu mirima nk'ibirayi ntihajyemo abandi bantu cyangwa abagiyemo bakaba bafatanyije nabo; o
- Abantu bajijukiye ubuhinzi n'ubworozi (urubyiruko by'umwihariko) bagomba gutegurirwa inzira ( icyizere cyo kurindwa ibihombo ) ituma binjira mu buhinzi bworozi bakabikora by'umwuga (commercial agriculture) bityo kakayobora za koperative na unions z'abahinzi borozi; o
- Hakwiriye kubaho banki y'ubuhinzi bworozi nk'uko haba banki y'ubucuruzi, byakunda hakaba n'inkiko zihariye zikurikirana ibyaha bikorewe mu makoperative y'abahinzi borozi, bityo ibishoro bikoroha kuboneka kuko mu bindi bigo by'imari harimo amananiza mu kubona amafaranga ahagije ku mishinga y'ubuhinzi bworozi, kandi n'abakosheje bakabiryozwa byihuse” .
Icyitonderwa:
-
o
- Ibitekerezo byatanzwe byose ntago byagarajwe hano bitewe n’uko ari ikiganiro kirekire cyane hagiye hatoranywamo imirongo migari ikavugwa muri make hirindwa gusubiramo ibyavuzwe.. o
- Amazina y’abatanze ibitekerezo ntago yagaragajwe muri iyi nkuru gusa amagambo yose ari mu utwuguruzo n’utwugarizo (“…”) yose yandikuwe uko yanditse mu kiganiro. o
- Ikiganiro nk’iki kiba buri ku Cyumweru. o
- Ushaka gukurikira ibi biganiro ukaba uri umuhinzi/umworozi cyangwa umugoronome/veterineri ku rwego urwo arirwo rwose nawe wasaba kujya k’urubuga rwa YEAN Whatsapp unyuze kuri nimero ikurikira: +250 788 845 727 ,wakurikira YEAN kuri facebook cyangwa kuri twitter #UbuhinziBwacu @YEAN_Rwanda